МагIаруллъиялъухъ гIищкъу бергьарай\nГIемерал лъимал ругеб хъизан. Бугищ дунялалда цоги берцинлъи. Сордо-къоялъ рокъоса лъугIуларел ахIи-хIур, релъи-хъуй, гIода-руцIцIин, хадур-цере кIудиял гIун рачIунел лъималаз киса-кирего рахъулел талихIалъул гIажаибго берцинал накъишал. Цоял – хурир, цоял - рокъор, цоял - школалда, цогидал - ясли-ахалда. Цинги талихIаб гъасде цадахъ данделъулеб кIудияб хъизан.\nГьеб беэдула гIумруялъул аслияб кочIоца - эбел-инсул насихIатазги дахIабабал малъа-хъваязги, ва гьелъ нилъ нухарегIула заз-хъарахъалъулги тIугь-дузулги цIурал гIумруялъул нухазде.\nВа цинги – сапарал, сапарал, сапарал… Гьел сапаразда йиго жакъаги Хатимат.\nХIеренго, недегьго, хIикматго, гьабсагIаталдаги цее эхетун йигей гIадин, бицуна Хатиматица жиндирго къисматалда талихI бекIкIарай кIодоэбел Сурхайил ПатIиматил хIакъалъулъ.\n- Лъимерлъуда гьелъ кьурал гIумруялъул дарсал, нухде бараб тIех гIадин, ратана дида. КIодоэбелалъул кIудияб махщел букIана кицаби-абияздалъун гаргадизе. Гьелъ щибаб кициялъе мисалги бачунаан. Бокьулаан гьелъул гIакъилал биценазухъ, харбазухъ гIенеккизеги. Унго-унгоги, букIунеб букIараб лазатха хасалил халатал сардаз, тIинцIи-цIулалъ бакараб печа-лъул ракI хIайран гьабулел бакънахъги гIенеккун, магIарул маргьабазул багьадурзабазул гьунаразулги, магIарул яхI-намусги цIунун цIадаре кIанцIизе хIадурал ясазул биценазулги, бахIарчиял васазул ишазулги рагIизе.\nГьелъго батила дилъ бижараб магIарул халкъияб кIалзул гьунаралде рокьиги. Ва кIодоэбелалъул гIумруялъул дарсазухъе къойил гьабулеб сапаралъул хIасиллъун ккола гIелмабазул кандидатлъиялъе диссертация хъвай. Темаги дир букIана кицабазе сайгъат гьабураб. Сапараз унелъул, нухда батулеб лъел цIураб гIеретIлъун рукIана ва руго кIодоэбелалдаса ирсалъе щварал кицабазул, абиязул цIурал хулжал, - ан бицана Хатиматица.\nБайбихьуда дица бицен гьабураб кIудияб хъизамалдаса талихIай магIарулай йиго Хатимат: микьго яцги цо вацги руго гьезул хъизамалда Кидаго урхъун йикIунаан дунго кIудияб хъизамалъухъ. ГIемераз цадахъ кунеб квандацин букIунелъулха гIажаибаб тIагIам.\nКIудияб хъизамалда гIурал лъималги рукIуна тарбия щварал. Гьеб бихьула Хатиматилъги. Гьадинаб хIабургъараб, гIадамазул цоцаздехун бугеб рокьул багьа учузлъулеб, «намусалъул» чирахъги сун унеб заманалда, дида рагIичIо гьелъ кигIан квешасулги хIакъалъулъ квешаб рагIи абулеб. Гьелъ хIаракат бахъула щивав чиясулъ лъикIлъиялъул, гурхIел-рахIмуялъул къатIраби ралагьизе.\nТIоцебесеб – лъай-хъвай\nДоб заманалда цIакъ бокьулаан магIарул радиоялъухъ гIенеккизе. Цо къоялъ дида рагIана, цIакъго рекIее асар гьабулеб хIалалда чIужугIаданалъ рикIкIунеб магIарул кечI.\n«Жакъа дида дунго хванилан ккана», - ян абураб ХIамзатил Расулил кечI букIана рикIкIунеб. Ва гьеб рикIкIунебги букIун буго Хатиматица.\nГьей ятана дир курсцояй гьалмагъалъул гьудул. Гьелъул кумекалдалъун дирги Хатиматилги лъай-хъвайги ккана. ГIемер щолаан дун Хатиматихъе, магIарул радиоялда гьей хIалтIулеб заманалдаги. Бокьулаан магIарул адабияталъул хIакъалъулъ гьелъул пикрабазухъ гIенеккизеги.\nЩибаб хамизалъ дандчIвала\nЖакъа магIарулазда Хатимат МухIамадова лъала, РГВК телеканалалдасан «ГIаданги. ГIамалги. Заманги» абураб передача бачуней журналист хIисабалда. Гьел передачабазда миллаталъул чIухIилъунги бухIилъунги кколел магIарулазул хIакъалъулъ щибаб хамиз къоялъ бицуна Хатиматица нилъее. Гьеб мурадгун журналистка щвечIеб магIарул цониги районги батиларо. КIудияб талихIлъун Хатиматица рикIкIуна гIагараб халкъалъ къабул гьайи:\n- Дун даим урхъун йикIуна магIаруллъиялъухъ. Гьелъул махI чIвала киса-кибего. МугIрул тIогьаздасан бакъуде данде кенчIолел гIазул къатIраби, гьеб кенчIеялъухъе гIедегIунел гучал накIкIал. Заманалдасан гьеб сипат хисула тIогьода босараб авлахъалда расандулел кьагIазул гъадиялъги, йокьулелъухъ угьдулеб вехьасул щвантIихалъул гьаркьихъ хIасратго гIенеккараб тIабигIатги. Гьеб берцинлъиялда берккелин хIинкъарай гьелъул сихIкъотIиялъулги ахIи-хIуралъулги хIухьбахъи цIунун бугеб бакъ хисула сардил бахIарай – шагьримоцIалъ. Гьелъул берцинлъиялъе хъатчIвалел цIик-цIикарал цIвабиги. Гьеле гьеб хIикматалъухъ ралагьун гIорцIуларел магIарулазда бахиллъула дун. Дие гьел ккола Дагъистаналъул каранда кенчIолел жавгьараллъун. МагIарулаз гъуна дир жавабчилъи цIикIкIараб хIалтIуда куркьбал. Гьел куркьбаз магIарулазухъе щвезабула дир гьезде бугеб рокьи. Щибаб хамизалъ къватIибе бачIунеб передачаги ккола нижер рокьул кьо. Гьелъ чIаголъи кьола дир хIалтIуе, - ян бицана Хатиматица.\nГьеб рокьул ссакI щулияб букIин бихьизабуна дагьал церегIан къояз Поэзиялъул театралде гьелда юбилеялъулаб байрам баркизе батIи-батIиял районаздаса рачIарал магIарулаз. Гьезул кIалъаязулъги баркиязулъги бихьулеб букIана Хатиматиде бугеб адабги рокьиги.\n- ГIадамазе бокьуледухъ, гьезул ракIал тIаде цIаледухъ передача хIадур гьабичIони, гьелъул магIна ккола дицаго диего бараб гьаялъе дун хилиплъанин абураб – мунагьал чураяв, магIарул миллаталъул борха-лъилъунги тIадегIанлъилъунги даим хутIарав ГъазимухIамад ГъалбацIовас магIарулазе сайгъат гьабураб передача тIаса-масаго хIадуризе ихтияр гьечIо дир. Гьелъго батила дилъ къуватги бижараб – гьеб передача дие ккола ункъабилеб лъимерлъун, - илан чIухIадго бицуна гьелъ.\nКIудияб хъизамалъул балъголъаби\nХъизамалъул хIакъалъулъ гьикъидал, кенчIола гьелъул берал, гIажаибго берцинаб гьимиялъ къалъизабураб гьурмада рещтIуна талихI.\n- Дир эмен Нурудиница гIемерал соназ нухмалъи гьабуна росдал советалъе, эбел Салтанат хIалтIана росдал школалда учительлъун. Нижеца эбелалда цо нухалъ гьикъана щай гьелъие гьадигIан гIемерал ниж, ясал, рукIаралилан.\nНижги къвалакье рачун, гьелъ бицана:\n- Дир хирадал, нужеда гьабсагIаталда гьеб бичIчIуларо, бичIчIизеги рес гьечIо. Щайгурелъул хинаб гъасда нужеда лъалеб гьечIо чиякълъи щиб жояли. Масала, нужер кIодоэбел ургъулей йикIана гьеб кин бачахъилебали. Рукъалъул ункъабго бокIнида чан къан чIун бугеб чиякълъиялъ чанги къакъана гьей. КIвечIо чиякълъиялда гьей къуркьизайизе. Гьалеха гьанже долъул рекIелъ нугI гIадин рекIун чIун букIараб чиякълъи бачахъана нужеца. Амма нужеда лъазе гьечIо щиб жо чиякълъияли. ГIела нуж кIудиял. Унгоха, цо нуж цоцазе хIажалъизе ругеб куц, - ан, бадиб хулараб магIуги бацIцIунаго, сихIкъотIун чIана гьей.\n- Дица дирго ясазеги бицуна гьеб къиса ва гьез диеги, кидаялиго нижеца, микьайго ясалъ гIадин, къотIи гьабуна чиякълъи аскIобе биччангутIизе, - ян абуна Хатиматица.\nПагьму цIубалеб гIужалда\nЦIакъго къанагIатал гIадамазе гурони кьун гьечIо ТIадегIанас, Хатиматие гIадаб махщел. Доб сордоялъ Поэзиялъул театралде рачIараздаги бихьизабуна гьелъ пасихIго кучIдул цIализе бугеб пагьму.\nУнкъо-щуго кечIгицин рекIехъе лъазабизе нилъее захIмалъулеб мехалда, гьелъ байрамалде рачIаразе рикIкIана Расулилги, Фазулги, МухIамад АхIмадовасулги, ЦIадаса ХIамзатилги, Залму Батирова-лъулги, МухIамад ПатахIовасулги, КъурбанмухIамад МухIамадовасулги, ТубхIат Зургьаловалъулги кучIдул.\nХатимат МухIамадовалда 50 сонилаб юбилейги баркулаго, бокьун буго гьелъие гьаризе талихIалъул къатIрабазул цIикIкIараб къадарги, жиндирго даимал сапаразе икъбалги, магIарулаз жиндиего сайгъат гьабураб рокьуе кидагосеб ритIухълъиги.\nПрочитано 383 раз\tПоследнее изменение Вторник, 24 апреля 2018 10:44\nДругие материалы в этой категории: « ТIахьазул байрамалда\tНухал. Нухал. Нухал… »


Ралел бакIазул къануналда дандекколаредухъ рарал минаби цIикIкIунел руго Дагъистналда. Гьединазул цоялда тIасан цIех реху унеб буго республикаялъул ТIадегIанаб диванханаялда. Тахшагьаралъул гIурусазул хабал ругеб бакIалда бараб гIемертIалаялъулаб кIиго мина биххизабизе кколилан абулеб прокуратураялъ. Кинаб гIилла гьелъие бугеб ва кинаб бугеб гьелда тIасан ралел бакIазул экспертазул пикруяли цIех-рех гьабуна нижеца.\nМахIачхъалаялъул прокуратураялъухъаги босун гьанже гьеб ишалда сверун цIех-рех гьабулеб буго республикаялъулаб прокуратураялъ. Тахшагьаралъул прокруратураялъ гьелда тIасан хIадур гьабураб материал МахIачхъалаялъул Ленин мухъалъул диванханаялъ нахъчIван буго.\nМахIачхъалаялъул МухIамад ХIаживасул цIар лъураб къотIноб гIурусазул хабалазда аскIоб эхетараб гьанжесеб заманалъул шартIазда рарал чанго тIалаялъул минаби ккола гьел.\nМахIачхъалаялъул прокуратураялъ абулеб буго гьеб кIиябго мина бан бугин ралел бакIазул хIакъалъулъ ругел низамалги хвезе гьарунилан, ва гьел нахъе риххизаризе кколилан гьанжеян абулеб буго гьез. ХIакъикъаталдайин абунин гьеб суалалда сверухъ ахIи-хIур унеб бугелдаса исана кIиябго сон бугилан бицана «Эркенлъи» радиоялъе тахшагьаралъул прокурор ГIалибегов Ибрагьимица. Чанго нухалда нахъчIван гьанже Дагъистаналъул ТIадегIанаб диванханаялъул халгьабиялде босун бугин гьеб иш. ХIажиевасул къотIноб эхетарал гIемертIалаялъулаб минабазухъ гьарулел хIалатIаби рагIалде рахъун руго, гьедин букIаго гьел риххизаризе бегьулищан гьикъана нижеца Ибрагьимида гьелъие жаваб Республикаялъул ТIадегIанаб Диванханаялдаса тIалаб гьабизе кколилан къокъаб жаваб кьуна гьес. Гьел мекъаб куцалда ран рукIиналъе рачине гIиллаби гIемерал ругилан абуна прокурорас, гьезул аслияздаса цоялъе гьадинаб баянги кьуна.\nГIалибегов Ибрагьим: «Бищунго кIудияб ккола гьел минаби ралел бакIаздаги хабалаздаги гьоркьоб тезе кколеб манзил тун гьечIолъи. ЦохIо гьеб гIиллаги гIола жакъа гьеб мина биххизабизе изнулъун».\nГьел хутIаралги гьелъие ругел гIиллаби загьир гьаризе жиндир заман гьечIилан мукIурлъана гьев, гьеб гуребги гьанжего гьанже бугин гьелъул маетриал ТIадегIанаб диванханаялъухъе кьун, гьез тIад хIалтIи байбихьичIого гьениб тIаде жубазе кIудияб цIияб жоги хутIун гьечIин.\nЖакъа МахIачахъалаялда ралел щинал гIемер тIалаял минабазда гьоркьор килщида рикIкIине бегьулин ралел бакIазул хIакъалъул къануналъул киналго низамалги тIуразе гьарун рарал. ХутIаралщиназда гIайиб гуреб чIвазе жого гьечIилан бицана «Эркенлъи» радиоялъе Абакаров Абакарица. «Дагъистаналъул застройщикал» абураб гIуцIиялъул нухмалъулев ккола гьев. Амма гьел минаби ралел чагIазда чIвазе гIайиб гьечIилан абулеб буго Абакарица, гьел рукIанин жидерго хIалтIи гьабулел, гьез минаби разе байбихьараб мехалх нухмалъиялда букIараб республикаялъул тIалъиялъ щибниги кIварги кьечIого танин гьеб хIужа. Жакъа рилълъинеги рилълъун республикаялда тIалъиги хисун гьез цере цогидал масъалаби лъунилан ран лъугIарал минаби риххизари гьеб бугин чи инжит гьавиялда бащалъулеб такъсир. Жиндирго пикру гьес гьадин загьир гьабуна нижер програмаялъе.\nАбакаров Абакар: «Жакъа гьел киналаго хIужабазде мугъчIвайги гьабун хIукму къотIизе бигьа буго гьезие. Амма нужго балагье жакъа тахшагьаралъул бакьулъа бахъарал киса кирего ругел минабахъ ралел бакIалъул къанун хвезабурал хIужаби чан ругелали. КигIан бокьаниги руго. БатIи-батIиял рукIине бегьула гIиллаби гьединаб куцалъ бараб мина биххизабиялъе изну кьолел. Амма гьеб мина эхетун бугелъул, гьенире гIадамал рахъине хIадурлъулел руго. Гьа, кибе балагьунха букIараб шагьаралъул прокуратура гьеб мина безе байбихьарабго? Гьанжейищ гьезда гьелъул гIунгутIи бихьараб, мина бан эхетидал. Гуро, прокуратураялъ берал къанщун рукIан гьеб киналдего жиндир заманаялъ, гьебги чIобого гуро. ТамихIалде цIале ратаницин гьел цIазе ккола, хадур гьеб барал чагIиги, амма гьанже мина бан лъугIидал гьеб биххизабизе бегьуларо.\nМахIачхъала шагьаралъул генералияб планалда рекъон хIисабалде босун букIун буго гьениб 450 азарго чиясе гIумру гьабиялъе хIажатал шартIал гIуцIизе. Амма жакъа къоялъ Дагъистаналъул тахшагьаралда гIумру гьан рагIула гьелда кIигогIан цIикIкIун нухалъ чи. Гьелда рекъон цIикIкIунел руго МахIачхъалаялда низам гьечIого рарал минабиги. Тахшагьаралъул лъабго мухъалъул диванханаяле кьурал, гьединал риххизаризе кколел минабазул сияхI бахъун буго интернеталда. ГIаммаб къагIидаялъ гьеб сияхIалда буго 50 -ниги батIияб мина. Амма гьеб чIванкъотIараб сияхI кколарилан абуна нижеда тахшагьаралъул информациялъул ва пресс-хъулухъалъул бутIаялда. Щибаб къоялъ гIадин гьел диванханабазде бачIунеб буго 10-20 цIияб гIарза.


2. Коринфянам 1:1\nК Колоссянам 1:1\nК Колоссянам 4:11\nГьелдаса хадув Павел щвана Дербиялде ва Листраялде. Тимофей абун цо мурид вукІана Листраялда. Гьев вукІана иман лъурай жугьутІалъул вас, гьесул эмен вукІана грекав. Листраялда ва Икониялда ругел вацаз веццана гьасие Тимофей. Павелие бокьана гьев цадахъ вачине. Гьединлъидал гьеб рахъалда ругел жугьутІазул тІадкІалъай букІунгутІизе Тимофейие сунат гьабуна. Гьезда киназдаго лъалеб букІиндалха гьасул эмен грекав вукІин. МасихІ ГІисал чапарлъун вукІине Аллагьас тІаса вищарав Павелил ва диналъул вац Тимофейил салам буго Коринфалда ругел иман лъуразул агьлуялде, гьединго тІолабго Ахаялда ругел иман лъуразул агьлуялдеги. Аллагьасул амруялдалъун ГІиса МасихІил чапарлъун лъугьарав Павелил ва нилъер диналъул вац Тимофейил рахъалдасан Юст абун тІокІцІар бугев ГІисалги буго нужеде салам. Аллагьасул ПарччахІлъиялъе гІоло дида цадахъ хІалтІулел ругел дир кумекчагІазда гьоркьор гьел гурони жугьутІал гьечІо. Кидаго дир рекІее бигьалъи лъугьинабулел чагІи руго гьел.


ГIолилазул гIадлу хвани, жамагIат чIунтула » MaгIарухъ - Авар Басмабазул Цолъи\nЦIакъго лъикIаб яги квешаб ишалъул бицине бокьараб мехалъ рагIаби гIоларого рукIуна. Гьединаб заманалъ хIалтIизарула нилъерго «БАРКАЛА» яги «НАГIАНА БАТАГИ» къокъал рагIаби. КIудияб баркалаялъе мустахIикъаб, дунялалъеги ахираталъеги пайдаяб хIалтIи гьабулеб буго «Шамил районалъул гIолилал» гIуцIиялъ. Гьезул тIолабго хIаракатчилъи буго «НАГIАНА БАТАГИ» ян абулеб квешабщиналда данде буссараб, гьелдаса гIолилал хвасарлъиялде рачунеб. ГIемерал сонал рукIана гIолилаз хIадурараб цо магIна-гIин бугеб тадбир бихьичIого. Араб рузман къоялъ гьеб гIолилазул гIуцIиялъ Ругъелда хIадурараб лъикIаб тадбиралда гIахьаллъизе рес щвана диеги.\nРугъелда школа-интернаталъул цIалдохъабигун гьезул эбел-эмен, мугIалимзабигун росдал жамагIатчи ракIарун рукIана росдал культураялъул рокъоре. Багьавудинил МухIамадин абулев Сомодаса васас кутакалда берцинго нухда бачана гьеб тадбир.. РабигIуль аваль моцI баркун, Къуръаналъул аят, нилъер аварагасул с.гI.в. бицунеб мавлид цIалун байбихьи лъуна къелдерил гIолохъабаз тадбиралъе.\n«Шамил районалъул гIолилал» гIуцIиялъул нухмалъулев Суракъат Вагьабиловас тартибалда бицана жидецаго гьабураб ва гьабизе хIисабалде босараб хIалтIул, гьелъ кьолеб хIасилалъул. Гьеб букIинчIо чIобогояб хабар, Суракъатица бицунелда цадахъ бихьизабуна кинабго гьабуралъул видеоматериалги: районалъул студентазулгун хIалтIи, зияратазде цадахъ хьвади, гIолилал гъункизари, Россиялъулго даражаялда тIоритIулел къецазда гIахьаллъи, "Мащук"алда бергьенлъи, гьелдаса бугеб цебетIей, чIор биччазе куцай, гьелъул ва чанги батIияб спорталъул къецал, бергьенлъаби. ГурхIел-рахIмуялъул тадбирал, МахIачхъалаялъул къватIал рацIцIи, харабазулгун дандчIваял, хварал ракIалдещвезари.. ХIасилул калам, валлагьги БАРКАЛА гIолохъабазе!!!\nБегьилаан гьеб районалдагоги росабалъги гьабизе. Кинабго буго цIияб гIел балагьаздаса цIуниялъе, гьезул гIакълу цIубаялъе, сахлъи цIуниялъе ургъараб.\nГIолохъабаз бицана Спайс, Насвай, энергетические напитки-ян абулел жал магIарухъгицин тIиритIун рукIиналъул. Мисалалги рачун бицана гьез черхалда ккезабулел унтабазул, гьез гьабулеб кIудияб заралалъул.\nЛъабго сагIаталдасаги цIикIкIун заманалъ халатбахъараб гьеб тадбиралда рукIана лъикIал кIалъаял, насихIатал. Гьел киналго халкъалдаго рагIизе мустахIикъалги рукIана. Гьанир къокъго цо-цо пикраби кьун тела.\nАюб-хIажи, Ругъелда росдал имам: - Гьадинал мажлисал гьаризе рес букIиналъе щукру гьабизе ккола нилъеца. Бергьун кIудияб пайда буго «Шамил районалъул гIолилал» гIуцIиялъ гьабулеб хIалтIул. Бегавуласеги имамасеги буго гьезул хIаракатчилъиялъул кумек. ГIолохъанлъи-гьеб буго жамагIаталъул къуват, нилъер букIинесеб. ГIолилазул гIадлу хвани жамагIат чIунтула. ГIолохъабазул бахIарчилъиялъ, иманалъ цIунула жамагIаталъул парахалъи, магIна. Гьезул магIна хвани жамагIатги биххула.. Сверухъ ругелщинал рекIелгъеязде рикьичIого гIолохъабаз дагьал соназ яхI бахъани гIакълу цIубала. КIудияв чияс малъараб лъикIаб босе, квеш букIунге.\nЛъималазул хьвада-чIвадиялда хадуб эбел – инсул бербалагьи цIикIкIинабичIого бегьулареб заман буго гьаб. МугIалимзабаз кьураб гIадлуялдаги эбел-эмен разилъизе ккела.\nКир ругониги исламалда щулаго къвал бай. Светский цIалиги гьабизе ккола. Имам бугев чи щиб хъулухъалда вугониги халкъалъе пайдаяв вуго.\nКутакалда рекIее гIуна къелдерил гIолилазул цевехъан МухIамад ГIалиевас школлъималаздехун вуссун социалиял гIузрабаздаса цIуниялъе гьабураб малъа-хъваялъулаб кIалъай. Гьес бицана ДРялъул гIолилазул министерствоялъ терроризмалда ва наркоманиялда данде къеркьеялъе гьабулеб хIалтIул, гIолилазул пагьму-гьунар, лъайгун гIакълу цIубаялъе ругел проектазул, гьез кьолел ресазул.\n«Спайс», «насвай», «отвертка», «адреналин» гIадал рекIеде хIал кколеб, рак унти кколеб, хехго ругьунлъулеб ва тезе кIолареб гьуинаб загьруялъул мухIканаб баян кьуна\nкъелдерил больницаялъул бетIерав тохтур НигIматула МухIамадовас.\nГIолилазул цевехъан Ругъелдаса Зайнулабидов Шамилица гIолилал ахIана спорталде цIикIкIун кIвар кьезе. ЧIахIияздаги гьарана гьес гIатIидал спорталъул тадбирал тIоритIизе квербакъеян. Гьединго Шамилица тIадчIей гьабуна шагьаразда цIалулел гIолилал ва росуцоял гъункизариялъул, цоцазулгун бухьен щулагьабиялъул суалалдаги.\nРайОНОялъул нухмалъулесул заместитель Ильяс ХIусеновас бицана тарбия-лъаялъул бутIаялда кIвар кьезе ккарал рахъазул. ЛъикIаб къимат кьуна Ругъелда школалъул цIалдохъабаз олимпиадабазда бихьизабулеб хIаракатчилъиялъе. Эбел-эмен ахIана лъималазул тарбия-лъаялде цIикIкIун кIвар кьезе. Баркала кьуна «Молодежь Шамильского района» гIуцIиялъе.\nГьединабго магIнаялъул лъикIал кIалъаял рукIана Ругъелда школалъул директор МухIамад ТIайгибовасул ва мугIалим МухIамад ГъазимухIамадовасул.\n«Шамил районалъул гIолилал» гIуцIиялъул интеллектуалиял хIаязул жаваб кьолев МухIамадгIарифил хIаракаталдалъул гьенирго 8,9, 10,11 классазул цIалдохъабазда гьоркьоб тIобитIана брейн-ринг хIай . Исламалъул географиялъул, историялъул суалалаздаса гIуцIараб хIаялъулъ гъираялда гIахьаллъана школлъималги гьезул эбел-эменги. Залалда гIодорчIаралъуса байбихьул классазул лъималцин рукIана жаваб кьезе чIоларого. ЦIакъ чIагоял хIаяздаса хадуб тIоцебесеб бакI босана 10абилеб классалъ, кIиабилеб бакI щвана 8-абилеб классалъул цIалдохъабазе.\nГьенибго «Шамил районалъул гIолилал» гIуцIиялъ чIорбутI биччаялъе хIажатабщинаб бугеб комплектги сайгъат гьабуна Ругъелда школалда гIуцIараб кружокалъе. Гьединго гьез баркалаялъул кагъталги сайгъаталги кьуна цIалулъ ва спорталъулъ тIокIлъи бихьизабурал цIалдохъабазе. Районалъул имамасул кодоса гьезул щивасе сайгъатлъун щвана «ЛъикIал тIабигIатазул ах» абураб къиматаб тIехьги.\nРайоналъул имам Сиражудин АхIмадовас РаббигIуль аваль моцIги баркун бицана гьелъул хиралъиялъул, киналго ахIана аварагасул гIумру, нух лъазабиялде.\n-Щукру исламияб диналда, дунялалда бищун парахатго, эркенго дин гьабизе рес бугелъухъ. Баркала буго «Шамил районалъул гIолилал» гIуцIиялъул гIолохъабазе, щибго харж гьечIого гьабулеб гьаб кIудияб хIалтIиялъухъ. Квешлъи гьабурасе лъикIлъи гьабулаан нилъер аварагас. Нилъер гьелъие имамги сабруги гIолеб гьечIо. Квешлъи гьабурасе лъикIаб дугIа гьабе. ГIумруялда жаниб I8 соналъги цIалула светский лъай босулаго, щивав чияс лъабго сонниги кьезе ккола ахираталъе гIоло цIалиялъе. Росулъ рукIаго имам щула гьабе лъималазулъ. Адаб сундулъго букIине ккола. Ясал, кире кканиги сундулъго рукIа адаб цIунараллъун. ШаргIалда рекъон рукIа балагьаздаса цIуниялъе! Насфай гIадал жал тIиритIизарула нилъер тушбабаца, тушбабазе бокьухъе рукIунге! Вагьабиялгун дагIбадуге, гьездаса тIуре, гъалбацIалдаса гIадин. БацIцIадаб гIелму лъазабе, гIамал гьабе нилъго цIунизе…\nТадбиралъул ахиралда кIалъалаго къелдерил бегавул ГьитIиномухIамад ГьитIиномухIамадовас баркала кьуна «Шамил районалъул гIолилал» гIуцIиялъе, малъа-хъвай гьабуна цIияб гIелалъе: - Жакъа нилъеда бихьулеб буго дунялалда бусурбабазда бугеб зулму. Нилъее кIудияб эркенлъи буго бокьухъе нилъерго диналда, магIишаталда рукIине. ЦIар бусурбанчиясул гIамал капурасул бугони нилъедеги рещтIуна долго балагьал. Эбел - эменги лъималазул тIалабалда рукIине ккола даимго.ГIицIго мугIалимзабазде рехун тезе бегьиларо тарбия-лъай кьеялъул хIалтIи.\nГьединго бегавулас бицана жидерго росабазул гIолилазе санагIалъиялъе гьарурал спорталъул площадкабазул, гьабизе хIисабалде босаралъул.\nАллагь разилъаги,гьездаса амма цого жо ч1амун жо кколаро


«Дуда узбек мацI лъалебги батани, Google Translate-ялда гьеб букIинеги бокьун батани, дуе рес буго Google корпорациялъе дуего бокьун, официалияв волонтёрлъунги вахъун, кумек гьабизе гьеб хIалтIулъ. Узбек мацI гурониги лъазе ккола ингилис мацIги»,-масала, гьедин хъалеб буго компаниялъул лъазабиялда узбек мацIалда хурхун. Гьединалго шартIал рихьизарулел руго цоги мацIазда хурхунги.\nМиллиял мацIазул суал цебегоялдаса буго «мугIрузул улкайин» гурониги «мацIазул мегIеринги» абулеб Дагъистаналда.\nМацIалдаса пайда босулеб гьечIони мацI холин абула гIалимзабаз.\nГIолохъанаб гIелалъ цIикIкIун пайда босулеб бакIалда ай компьютералда ва интернеталда миллияб мацI хурхинаби лъикIаблъун бихьулеб буго Дагъистаналъул "Вацлъи" жамгIияб гIуцIиялъул нухмалъулев ГIабдулхIалимов МухIамадица.\nМухIамадил пикруялда дагьал гьечIо магIарул мацIги бокьулел гьелда тIад хIалтIизеги разиял гIадамал, амма гьезие мухь кьезе кколин абулеб буго гьес. Кинал рукIаниги инвесторалги ругони яги хIукуматалъул гранталгун хасал программабиги ругони миллиял мацIал цIуниялда ва церетIезариялда тIад хIалтIулел чагIи гIунги тIокIал рукIине ругин абулеб буго МухIамадица.\nGoogle Translate-ялда гьаб сагIаталде щвалде щун хIалтIулеб буго къогогIан бугеб тюрк мацIазул гIицIго кIиго-турк ва азербажан мацIан. Рес буго гьенибе тIаде казах мацI жубазе исана соналъул ахиралде.\nМиллиял мацIал цIуниялъе миллияб политика хIажалъула\nАвторал руго, литература гьечIо...


ШагIир гьавуралдаса 95 сон тIубаялде\nРасул ХIамзатовасул асаразулъ чIужугIаданалъул сипат\nМун азаргоясе йокьун ятани, гьезда гьоркьов вуго ХIамзатил Расул…\nРасул ХIамзатовасул асаразулъ хасаб, бищунго гвангъараб бакI ккола, чIужугIадан кIодо гьаюн, гьелде бугеб хIикматаб рокьул цIа рекIун хъварал кучIдуз. Гьаб гьитIинабго макъалаялда бицун хIалкIвеларо кIудияв шагIирасул гIишкъудал гьелегьиналъул, амма бокьун буго, гьев гьавураб хаслихълъиялъул къоги тIаде щолеб бугелъул, цо-цо кучIдуз диего гьабулеб асаралъул хIакъалъулъ бицине. Къойил, хIалтIуде-нахъе унелъул, дун лъалхъула жиндирго цIар кьураб тахшагьаралъул къотIноб шагIирасе бараб памятникалда цее. Бокьула гьесулгун гара-чIвари гьабизе. Цо-цо нухалда «чIагояв» шагIирасде ургъел бикьулейги ятула...\nЗама-заманалдасан ракIалде щола Расулил магIарухъ тIоцебе бижараб кочIол къиса. Гьеб рекIехъе лъалаан дида цадахъ пединституталда цIалулел батIиял миллатазул ясаздаги. Ва киназго цадахъги ахIулаан гьеб кечI. Гьанжеги нижерго дандчIваял нижеца байбихьула гьеле гьеб кочIодалъун. АхIула гьеб дир гьудулзаби - агулай Людацаги табасаранай Гюлмирацаги. БитIун бицани, гьел рагIаби Расулил рукIин нижеда хадуб гурони лъачIо. Исана, 28 апрелалдаги, кIалъан ячIана Люда жинца гьеб кечI Мамедхъалаялда магIарул мацIалда ахIанила шагIирасул юбилеялде сайгъат гьабураб тадбиралда йилан. Гьеб гурищ кIудияв шагIирасул шигIрабазул къуват - гIадамал цолъизари. Долдаса нахъе ана 34 сон. Жакъаги гьеб кочIоца гIагар гьарун хутIун руго ниж. МухIамадтIамир Синдикъовас гьеб кечI ахIулелъул, цере рачIуна студентлъиялъул талихIал сонал.\n- ВукIун вуго цо мискин, цо цIцIеялъул бетIергьан,\nЦо гъветIалъул ахихъан, цо ханжар-ярагъ бугев.\nТалихI къосарав гьасул цохIо талихI букIана,-\nЦо ракIалъе йокьарай яс щвезе бугеб мурад.\nХасел ана, их щвана, их ана, рии щвана.\nТIегьачIо васасул гъветI, бижичIо гъветIалда пихъ…\nГьетI-гьетIараб гъветIалъул къотIун пандур гьабуна,\nГьелда дагIнил бакьалъул бахъун кIиго чIва бана.\nГьедин бижун рагIула тIоцебе магIарухъ кечI,-\nКаранзул рекIел тIанхалъ бищун цебесеб дахIа…\nКечIги рокьиги. Рокьиги ЧIужугIаданги. ЧIужугIаданги шагIирги. ШагIирги гIишкъуги. ГIишкъуги шигIруги. Гьеб киналъего буго гIаммаб цIар - чIужугIаданалде бугеб рокьи. Гьеб рокьул къисаялъ каранлъ цIа бакичIев чиго, гьеб кочIол асирлъуде ккечIев инсанго ватиларо ракьалда. Гьеб асаралъ сири базабурав шагIирасул рекIел ахIилъун кколарищ гьал хадусел рагIабиги:\n- Мун нусго васае йокьун ятани,\nгьезда гьоркьов вуго ХIамзатил Расул.\nЦинги анцIгоясе йокьун ятани,\nАхир мун цоясе йокьун ятани,\nцохIо гьев дун вуго - ХIамзатил Расул.\nМун цонигиясе йокьун гьечIони,\nракьулъ вукъун вуго ХIамзатил Расул.\nРокьи гьечIони, гьечIо шагIирасул гIумруги гIумрудул магIнаги. Гьесул рокьуца еэдарай чIужугIадан йиго бищунго берцинайги, къуватайги, недегьайги, хIеренайги, хIалкIолейги… Къокъ гьабун абуни, шагIирасе ракьалдаго алжан сайгъат гьабурай хIурулгIин. Гьал пикрабаздаго цадахъ цебе бачIунеб буго хIикматаб берцинлъиялъул сипатги:\nРасулги гьесул ПатIиматги. Ва магIарул буртина. Буртинадулъги цолъун, дунялалъего жидерго талихIалъул бицунел хIикматав шагIирги гьесул шигIрабазде гьоцIо тIинкIарай чIужугIаданги. ТалихIалъулъ лъедолеб бугеб кIиго микки. Гьезул гъургъуралъ хIайран гьабураб сверухълъи. Сундухъ кьелеб шагIирасда хьолбохъ йигей талихIай ПатIиматил гьеб гьими. Сунда бащалъилеб гьеб лахIзаталъ гIишкъул асирлъуда вугев шагIирасул рекIел хIал?!\nЦIидасанги Расул кIалъалев вуго:\nГIумру цадахъ арай дир гьудулалъул\nГьурмахъ балагьула, лъимахъ киниги.\n«Сордо лъикI»,- гьеб рагIи дидаса хадуб,\nХирияй, лъицаго абуге дуда…\nГьаб хадусеб кочIолъги бугебщинаб хинлъиги, талихIги, рокьиги. Гьале доб бацIцIадаб гIишкъул дунялалда рижарал жугьаби. ЦохIо кIиязего гурони гIахьалал гьечIел. ЦохIо кIиязулго балъголъабазул рукъ:\nБуго дурги дирги цо гьитIинаб рукъ,\nГьалбал риччалареб, нилъго гурони.\nБуго кIиязулго кIул лъолеб цо бакI,\nРекIел талихIалъул нуцIа рагьулеб.\nХIамзатил Расулил кучIдузулъ аслияб бакI ккун буго мугIрул чIужугIаданалъ. МагIарулай - гьеле гьесул асаразул къиралги, къадруги, талихIги, тамихIги, яхI-намусги, берцинлъиги.\nМугIрул чIужугIадан, гIемерал соназ\nГIодана поэтал, нужехъ ралагьун.\nНужер къварилъиги нужер къисматги\nКъалмикье босана, угьдилаго гьез…\nШагIир кидаго вукIана магIарулалъул къисмата-лъул ургъалида. Гьес гьей лъуна бищунго рорхатал мугIрузул тIогьийги, релълъинаюна бищунго берцинаб тIогьодаги, тIугьдуз бусен лъолеб гIидраялдаги, гIидраялъеги гIумруялъеги кунчIи кьолеб хIикматаб жавгьаралдаги. Гьесул асаразул магIарулай йиго яцIцIадай, мугIрузул законазе ритIухъай, мукIурай, росдадаго нур базабулей бакълъун. Росдал руччабаз кIигъеж гьабун баччун буго дунялалъул сипаталъ хIайран гьавулев вуго шагIир:\nУнел руго руччаби, раччулаго магьалгун…\nУнел руго рогьалилъ, унел руго сардида,\nУнел руго санаца, гъежда дуниялги лъун.\nБакIаб ургъалил гьирал, унтараб гIишкъул гьирал,\nМагIарулай тIадагIанайлъун хутIулей хIакъикъат-лъун Расулица рикIкIунеб буго магIарул намус:\nАмма бищунго цIакъ магIарул намус\nМагIарул ясазда гьеб цIакъ рекъола…, - ян ахIулеб буго шагIирасул ракIалъ.\nГьале жакъаги шагIирасул памятникалда цее эхетун йиго. Гьале тIугьдулги рачIун руго гьасие. Щаяли лъаларо, шагIирасухъ ялагьидал, пашманал пикрабазул асирлъуде ккола дун. Унго, гьев камун вугеб куцха гIагараб миллаталъе. Дир пикраби цIаларал кинниги, риххизарун гьелгун, кIалъалев вуго шагIир:\nАмерикалъ - леди, турказулъ - ханум.\nХирияй синьора, дир магIарулай,\nДун ЦIада росулъа мистер ХIамзатов,\nМунгун вуго даим дунял сверулев…\nПрочитано 501 раз\tПоследнее изменение Пятница, 13 июля 2018 15:12\nДругие материалы в этой категории: « КIудияв шагIир гьавуралдаса 95 сон тIубаялде\tРасул ХIамзатов гьавуралдаса - 95 сон »


«Умумузул тарих магIарул мацIалда цIализе лъазе ккола…»\nБицун рагIун гуреб, бихьун лъарасда гурони бичIчIуларо казият биччаялъул хIалтIи, дандчIвалел захIмалъаби. Чангияз, бигьаяб ишин гьабизе байбихьун, хIал кIвечIого, рехунги тана гьеб. Мисалал гIемер руго.\nДиналъе эркенлъи кьураб 1990 соналда, цIад бан хадуб гIурдахIаналгIанги гIемерлъана ритIухълъиян ахIулел, динияб темаялда гIуцIарал казиятал. Гьезул гIемерисезул гIумруги къокъаб батана.\nМоцIида жаниб цо нухалъ, гIурусгун магIарул мацIазда къватIибе бачIунеб, жамгIиябгун политикияб ва диниябгун лъай кьеялъул «Нурул ислам» басмаялъе кьучI лъуралдаса исана лъеберго сон тIубала.\nДагьалъ цеве редакциялде гьоболлъухъ щун вукIана гьеб басмаялъул редактор, гIалим, публицист МухIамад ХIажиев. Казияталъул тIоцересел галабазул, жакъасеб къоялъул бицун гьесулгун гара-чIвариги гьабуна нижеца.\n- МухIамад, 90-абилел сонал рукIана ресукъал. Казият биччазе сурсатал киса щолел рукIарал?\n- Доб заманалда казият биччазе расги бигьаяб иш букIинчIо. ГIолохъанав тохтурасул харж дагьаб жо букIана. Дирго намусаб хасияталъ, казияталъе кумек гьабеян абизеги кIолароан лъидаго. ЗахIмалъулеб, казият биччай чIезе тезе бугин абидал, кIудияв эмен разилъичIо, гьеб ишги бусурбанчиясул гъазават бугин абуна гьес. КIудияс рухIияб къуват, кумек кьуна дие. Хадусел соназ СагIид афандияс гьикъидалги бицун букIана захIмалъулеб бугин казият биччазе. Кумек хIажалъани, жиндихъе вачIайин, амма казият биччай гьоркьоб къотIизе тогеян абуна гьесги.\n- Бакълъухъа КIудиясул дарсал щвей - гьеб къиматаб кьучI буго чиясе. Киналго лъималазул лъималазе гьедин заман кьезе рес букIунаанищ тIарикъаталъул устарасул?\n- БукIинищха. Амма дие эбел-инсуца рокъоб кьуралдаса цIикIкIун кIудияв инсудаса щвана тарбия-лъай. Щаялиго дир цIалиялде хасаб кIвар кьолаан гьес.\nМединституталде цIализе лъугьана 1977 соналда. КIиабилеб курсалда цIалулеб мехалъго бицен гьабун букIана КIудияс дие, Хъарани росулъ вугила лъикIав тохтур ГIабдужалилин абун. Сундуе гIоло гьес гьеб бицарабали дицаги пикру гьабун букIинчIо. Мединституталда цIали лъугIидал, интернатураялъул заманалда Шурагьив вукIана дун хIалтIулев. ЦIикIкIарал тохтурзабазул бербалагьиялда гъоркь гурони жалго эркенго хIалтIизе толароан доб мехалъ интернатура лъугIичIел чагIи. Гьединаб закон бугониги, Эрпели росулъе витIана хIалтIизе, гьенив терапевт хIажат вугинги абун. ЦIакъ бокьуларого вукIана, хъизангун, гьитIинаб лъимергун чияр росулъе ине. Эрпели росдал участкаялъулаб больницаялда ватана ГIабдужалил хIалтIулев. Гьеб мехалда ракIалде щвана чанго соналъ цебе кIудияв инсуца абун букIараб. ХIикмалъана гьесда аскIове дун ккеялдаса. Гьесухъ цIалана гIелму. Гьединал чагIи рукIунаха устарзаби, нилъеда бихьичIого, лъачIого нух рагьулел. 1983 сон букIана гьеб.\n- ЛъикIаб, кIудияб казият буго нилъер «Ас-салам». Исламалъул бицунеб цоги казияталъул хIажалъи бугищ гьанже?\n- БукIинчIебани «Нурул ислам» цебего къалаан. Казияталъ байбихьудасаго бачунеб аслияб тема буго Къуръаналда бугелда, хирияв аварагас бицаралда гьанжесеб гIелму дандекквей. Гьанже буго гIелму гъоб заманалда бицаралда хадуб гъолеб. Гьеб дандекквей нижеца кьола гIадатияб мацIалъ, пайда босизе бигьалъулел мисалаздалъун. Исламияб ва гьанжесеб гIелму бичIчIулел гIадамаз цIалула «Нурул ислам», цIалдолезул рахъалъан дандерижиги букIуна. «Ас-салам» гьабулезе букIина гьелъул кири, «Нурул ислам» гьабиялъул диеги букIиналда хьул буго.\n- МухIамад, мун гIумруялъго тохтурлъун хIалтIулев вуго. Нилъер сахлъи цIуниялъул бутIаялда бугеб тIекълъи, хъантIи дуеги балъголъи батиларо?\n- Имам ШафигIияс ракI унтун хъвалеб буго: «ШаргIияб гIелмуялдаса хадусеб жо буго тохтурлъи, насраниязги ягьудиязги гIадин букIине кколеб хIалалъ бусурбабаз тохтурлъи гьабулеб гьечIо», - ян. КъвакIараб иман гьечIони, гъурщица чи гуккулеблъи баянаб жо буго. Советияб заманалда медицина къуваталда букIана. Гъоб мехалъ кесарево сечение гьабулаан бищун цIикIкIун 5 процент улбузе. Гьанже 40 проценталъе гьабулеб буго. Аллагьас кинабго рекъезабураб тартибалда лъун буго лъимер гьаби, гьанжейин абуни гьелъул магIна биххизабун буго тохтурзабаз. Гьелдалъун кIудияб зарал буго эбелалъеги лъимадуеги. Операция гьабун бахъараб лъимерги загIипаб букIуна.\n- Гьадинаб кIудияб эркенлъи диналъе кьураб заманалда инсанасул иман загIиплъи гьечIищ гIаламат...\n- КIвар бугеб жо бичIчIуларого буго нилъеда, абадиялъ батулелде регIулел гьечIо магIишат гIуцIулаго, цIар балагьулаго. Пикру гьабурав чиясда бичIчIулеб кIудияб эркенлъи буго гьабсагIат нилъер улкаялда бусурбабазе. Рес буго гIелму босизе, дин гьабизе. Дунял бижаралдаса нахъе гьадинаб заман букIинчIо. Бокьилин ккарабщинаб щвараб, камураб жого гьечIеб заман буго гьаб. ГьабсагIат инсанасул гIумру гьабиялъул кIиго батIияб къагIидаялъул бихьи, бичIчIи буго. ТIоцебесеб - Аллагьасда цебе батизе, балъго лъикIаб гIамал, кIиабилеб - жамгIияталъул пикру, ай рихьдае гьаби, гIадамазда берцин вихьизелъун хIаракат бахъи. КIиго жо буго нилъер гIумруялда - гIибадатги гIадатги. ГIибадат - Аллагь лъан дуего гьабулеб, гIадат - гIадаталде сверараб гIибадат.\n- Бищунго сундаса вохулев?\n- Бусурбанчиясе гьабизе кIвараб кумекалдаса.\n- Бищун рекIекълъараб щиб?\n- ГIадада араб заман. ГIолохъанаб мехалъ ният букIана нусго тIехь биччазе. ГьанжелъизегIан, гIараб ма-цIалдаса магIарул, гIурус мацIазде таржама гьабун ва дицаго данде гьабун 22 тIехь биччана.\n- КIудиял гIунин абун, лъималазе тарбия кьей гьоркьоб къотIизе тезе бегьулищ?\n- Бегьуларо. Эбел-инсул малъиялде лъимал кидаго хIажатал рукIуна. Мунагьал чураяй эбелалъул малъи, тIалаб букIана дие херлъидалги. ГIакълу-лъай щун бугин, бугелда гIей гьабун, лъимал тезе бегьуларо, цIикIкIинабизе ккола гьездаса тIалаб.\n- Миллияб мацIалде кIварго кьоларезда щиб абилеб?\n- Нилъер изну гьечIо кIвар гьабичIого мацI кIочене тезе. Исламалда рукIарал нилъер умумузул тарих магIарул мацIалъ цIалун лъазе ккола.\nДица абила, магIарулал руго Аллагьасго тIаса рищарал чагIиян. МагIарулаз кидаго ислам кьучIалда гьабуна, гьединаблъун тIибитIизеги гьабуна. Нилъер магIарухъ, росабалъ школазде гIисинал лъимал рачIунел руго рахьдал мацI лъаларел, ай гIурус мацI бицунел. Гьединаб хIинкъараб хIалалде ккун буго жакъасеб гIумруялъул гIуцIи.\nГьединлъидал нилъеца хIаракат бахъизе ккола динги гIелмуги къвакIун, бацIцIадго кквезе.\nГьитIинаб мехалда дида кколаан 30 сон барав херав чи вугин. Жакъа дун вахун вуго 60 сонил ригьалде, гIумру буго хехго унеб жо. Бихьарасда гIадин гIумру лъаларо. Нилъеда цебе буго кьури гьечIеб абадияб дунял. Доб, абадияб, нилъехъа унареб хIалалда цIодорго рукIине ккела бусурбаби.\nДругие материалы в этой категории: « «Авар мацI лъангутIи ками буго дий»\tСпортсменги жамагIатчиги »\n09:13, 11 мая 2021, 8\n09:04, 11 мая 2021, 11


Выплаты по уходу за ...\tРазмер выплат по уходу за детьми-инвалидами в возрасте до ...\t- 22 апр 2019\nМасштабный трейловый забег ...\t21 апреля, в горах Дагестана прошел масштабный трейловый ...\t- 22 апр 2019\nДагестанский школьник стал ...\tЕще одну победу на самой масштабной, самой популярной и ...\t- 22 апр 2019\nЗаявка города Дагестанские ...\tЗаявка от города Дагестанские Огни одобрена для прохождения ...\t- 22 апр 2019\nРезидент ТОСЭР «Каспийск» в ...\t18 апреля состоялось торжественное подписание договора ...\t- 22 апр 2019\nГIадлу бугони, хIасилги букIуна\nРоссиялъул тIасабищараб команда финалалъул ункъил бутIаялде борчIана\nФутболалъул рахъалъ дунялалъул чемпионаталде хIадурлъулаго, журналистазги, экспертазги, гIадатиял гIадамазги лъикIаб къимат кьолеб букIинчIо Россиялъул тIасабищараб командаялъе, гьелъул хIаялъе, хасго тренерасул хIалтIуе. Командаялъе нухмалъи гьабизе Станислав Черчесовасул гьунар гьечIин абулеб букIана гIемерисез.\nТренерасул гIунгутIабиги командаялъул загIипал рахъалги кIочана Россиялъул футболистал дунялалъул чемпионаталъул финалалъул ункъил бутIаялде рорчIидал. Гьанже улкаялъулго футболалъул эксперталги журналисталги лъугьун руго командаги тренерги веццизе. Станислав Черчесовас командаялъе нухмалъи гьабизе байбихьараб къоялдаса нахъего абулеб букIана гьеб дагь-дагьккун гъункулеб бугин, цIиял футболистаз хIаракат бахъулеб бугин, хIай камиллъулеб бугин. Гьайгьай, гьедин ккезеги ккана. Черчесовасда гурони кIвечIо гIолохъаналги хIалбихьи бугелги футболисталги цолъизарун хIай гIуцIизе, командаялъул мухъилъ гIадлу-низам чIезабизе.\nФутболалъул рахъалъ дунялалъул чемпионаталъул финалалъул микьил бутIаялда Россиялъул футболистаз къуват борцана Испаниялъул командаялъулгун. ХIаялъул аслияб ва тIаде кьураб заманалда испаниялъулазда кIвечIо нилъеразул кавабахъе торгIо кьабизе. Жидерго ва дандиязул кавабахъе голал кьабуна Россиялъул футболистаз. ПалхIасил, гьеб хIаялда Россиялъул тIасабищараб команда бергьана. Финалалъул ункъил бутIаялда нилъерал хIазе руго Хорватиялъул командагун. Гьел финалалъул ункъил бутIаялда бергьана Даниялъул тIасабищараб командаялдаса.\nПрочитано 248 раз\tПоследнее изменение Вторник, 10 июля 2018 13:54\nДругие материалы в этой категории: « Спортивияб фестиваль\tФутбол »\nГьалбал хириял гIадамазул ватIан\nДиана Гурцкая – Дагъистаналда\nХIужаби ва тарихал\nВыплаты по уходу за детьми-инвалидами и инвалидами с детства с 1 июля повысят до 10 тысяч рублей апреля 22, 2019\nМасштабный трейловый забег «DagestanWildTrail» прошел в Дагестане апреля 22, 2019\nДагестанский школьник стал призером Всероссийской олимпиады по литературе апреля 22, 2019


МагIарул мацI лъаларев чи магIарулав гуро » MaгIарухъ - Авар Басмабазул Цолъи\nМагIарул мацI лъаларев чи магIарулав гуро\nМацI / Гъуниб мухъ\nМагIарул мацI малъиялъул масъалабазул бицунеб буго нилъер рахьдал мацIалъе хъулухъ гьабулаго 93 сонил ригьалде къоял щварав Гъуниб мухъалдаса журналист ва мугIалим Зайнудин Зайналовас.\nГIали-хIажиясул сатираги МахIмудил пасихIлъиги\nТIолабго гIумру нилъер мацIалда хурхен-бухьен бугеб букIана дир. Жакъа гьаб гIумруялдаги дир рекIее рахIат толеб гьечIо гьелъул букIинесеб къисматалъ, метерисеб къоялъ, мацIалъул щибдай букIинебан абураб суалалъ.\nГъуниб педучилищеялда рахьдал мацIалъул учительлъун хIалтIулеб, рагъдаса хадусел соназдаса нахъе, 50 соналдаса цIикIкIараб заманалда, дирго аслияб хIалтIуда цадахъ, мухь босичIого, дица нухмалъи гьабуна Гъуниб районалъул школазда рахьдал мацI ва литература малъиялъе. ВукIана гьеб ишалъул кураторлъун. Гьанже гьеб хIалтIи гьабулеб буго, лъикIаб харжги босун, хасал гIадамаз.\nДида бажарулаан, инспекторзабазул халгьаби бугеб мехалъ, гьеб хIалтIи гьабулев учителасул 10 – 12 дарсиде инеги, контролиял хIалтIаби гьаризеги, цIалдохъабазул лъаялъул даража борцинеги, бажарулаан методикияб кумек гьесие гьабизеги, гьесул батараб лъикIаб хIалтIи цогидазухъе щвезабунги, хIалтIул планазулги, программабазулги, журналазулги, хIатта тетрадазулгицин халгьабизеги.\nГьарулаан учительзабазул сценариялги, цIалдохъабазул олимпиадабиги, тасдикъ гьабураб графикалда рекъон, учительзаби ритIулаан лъай камил гьабиялъул курсаздеги. КIочон толароан дидаго тIад хIалтIизеги. Подписка гьабулаан магIарул газетазе ва журналазе, чIезарулаан гьезие къваригIарал тIахьал ва цогидаб учителасе хIажатаб материал (гьеб дирго хъулухъалъул тIадаб ишги букIана). Нижер Гъуниб район кинабго рахъалъ букIана лъикIазда гьоркьоб. Гьелъие квербакъи гьабулаан районалъул школазда рукIарал 10-12 бажари ва махщел бугел учительзабазги.\nМагIарул мацI, болмацI, гIаммаб мацI, литературияб мацI, рахьдал мацI, кинаб къагIидаялъ абуниги, гьеб буго нилъер мацI, нилъер хазина, нилъер чIухIи, нилъер рухIияб бечелъи. Бечедабги буго нилъер мацI. Сугъралъ гимназиялъул учитель ГIумар Хазамовас (КIудияв Хазамовас) абулаан ГIали-хIажиясул сатираги МахIмудил пасихIлъиги нилъер халкъалда бичIчIизабизе кIолеб мацI мискинаб букIунарилан.\nНилъер рахьдал мацI цIунизеги лъазеги бокьун, гIемераб хъвалебги бицунебги буго, амма роцIцIараб, ракI разияб хIасил кколеб гьечIо. Гьеб суал тIубалеб гьечIо, «амин» абулареб дугIа гIадинан хутIун буго. Руго гьелъул къиматги гьабуларел, магIнаги бичIчIуларел, ургъел гьечIел гIадамалги.\nРахьдал мацIалъул къимат бичIчIуларев директор – къосун ккарав чи\nДагьал церегIан соназ дун ккана цо классалъул умумузул данделъиялде. Гьениб классалъул нухмалъулелъ борхана кинаб цIалул план тIаса бищилебин абураб, директорас тIадкъараб суал. Гьелъ хIаракат бахъулеб букIана кIиабилеб цIалул план пайда цIикIкIараб бугин бичIчIизабизе, лъимал вузазде рорчIизе, иш бажарулеллъун рахъине, гIурус мацIалъул дарсал цIикIкIун лъуни, лъикI букIунин абураб магIна букIана гьелъул, хIадурго чIезарун ругоан гьелъул рахъккун кIалъазе гIадамалги. БатIи-батIиял миллатазул цIалдохъаби ругеб бакIалда гурони, гьеб план къваригIунарин дицаги дида цадахъ вукIарасги гьабураб кIалъай гIададисеб ккана. Гьединал хIукмабиги гьарулел, харбалги рицунел гIадамалги дандчIвала, хъвазеги цIализеги лъани гIоларебищ, тIокIабги щиб нилъее хIажалъулебин абулелги ккола. Цо-цо школалъул директорги лъугьуна, цIакъаб жо гьабулев гIадин, рахьдал мацIалъул мугIалимасул сагIталги дагь гьарун, кIиабилеб цIалул план тIаса бищизе. Гьев вуго дов къосун ккарав чи. ГIурус мацI къваригIинарин абулев чи гуро дун, гьеб нилъее гьечIого гIоларин абуна нилъер нухмалъулезги.\nДагъистаналъул лъайкьеялъул министерствоялъул кIиабилеб цIалул планалда рекъон цIали гьебеян кьураб буюрухъги гьечIо, Тахо-Годил цIаралда бугеб педагогикияб гIелмиял цIех-рехазул институталъул рихьизариялги руго гьелъул хIакъалъулъ. Буго школалъул уставги Федералиял Законазул тIалабалги. Цого цIалул планазул бицунел рукIинчIого, дица гьелдаса цебесеблъун рикIкIуна шагьаралъулги хъутабазулги школазда миллатазул мацIазда кьолел дарсазде кIвар буссинаби. ЗахIматго буго гьениб учительзабазе хIалтIи гьабизе, сагIтазул къадарги гьениб дагьго буго, руго цIалдохъаби мацI лъикIго лъалелги дагьго лъалелги, лъазего лъаларелги. Гьединаб хIал бугеб мехалъ, къваригIуна хасал программабиги, методикиял рихьизариялги, хасал тIахьалги, берзулал пособиялги.\nДагьаб цебе букIараб миллиял мацIазул учительзабазул данделъиялда бахъараб сураталъухъ балагьараб мехалъ, бихьулеб букIана киназдего гIагарун учительзаби руччаби рукIин, гьел рукIинго лъикI, бихьиназул гьел шартIазда хIалтIи гьабизе сабру гIелароан. Шагьараздаги ратулел руго дол цIодоралин чIарал гIалимзаби. Гьезул цояс газеталдасан абулеб буго шагьаралъул школазда миллиял мацIал малъи пачалихъалъул иш гурила, гьеб халкъалъул иш бугила. Гьезие гьеб цIакъго бокьун батани, гIарацги бакIарун, мацI лъазабизе кружокал гIуцIизе гIадамал лъицаго гьукъун гьечIила. Газеталъги биччан тун буго гьеб («ХIакъикъат», 22 октябрь, 2010 сон). Гьеле гьебги буго мацI хIабургъинабулезул хабар.\nСуалалги, гьабизе кколеб хIалтIиги, гIунгутIабиги гIемерал руго. Цо-цо бакIалда рахьдал мацIалъул дарсал кьолел руго батIияб махщелалъе цIаларал гIадамаз. КIудияб гIелалъул мугIалимзабазул гьанжесеб технология, компьютерал хIалтIизаризеги, стандартал тIуразаризеги тIубараб махщел гIолеб гьечIо, ДГПУялъул ва ДГУлъул филологиял факультетаз къватIире риччалел руго гIураб хIадурлъи гIечIел махщалилал. ХIажатаблъун бихьулеб буго аттестатаздаги авар мацIалъе къимат букIине, гьез ЕГЭги кьезе ккола, цIалул планазда хадубги хъаравуллъи букIине ккела.\nТIадехун бихьизабурабги бицинчIого хутIарабги жиндир бакIалде бачIине ккани, къваригIун буго Дагъистаналъул Халкъияб Собраниялъул миллиял мацIазул хIакъалъулъ кьучIаб хIукму, закон, къанун букIине, мацIги унго-унголъунги пачалихъалъулаблъун гьабизе, кружокал гьареянги хъвачIого букIине.\nГIелмияб къагIидаялъ мацIалъе къимат кьезе гIураб лъаялъул чи гуро дун, мацIги бокьулев, гьеб лъазабиялъеги цIуниялъеги бажарарабщинаб жоги гьабурав гIадатияв мугIалим, 70 соналъул педагогикаялъулаб хIалтIул стажги бугев, херав чи вуго. РагIуе эркенлъи кьун букIаго, дица абулеб буго нилъер мацIалъе къорлъун бугеб кIиабилеб цIалул план нилъее хIажатаб гьечIилан. Гьаб макъалаялда рази гьечIев чияс жиндирго пикру загьир гьабизе бегьула.\nМагIарул мацI лъаларев чиясда магIарулавин абизе разияв гьечIо дун. Эбелалъул мацI бицунарев чи эбелалъул вас кколаро. Буго нилъер бечедаб мацIги, руго гIакъилал кицабиги, абиялги, бахIарзал кIодо гьарулел кучIдулги, бегIераб рагIиги — гьеб кинабго цIунизе ресал ратулел гьечIо нилъеда.\nГазетайищ цIалилареб, кагъатищ хъвалареб? МагIарул кечIгIаги бичIчIизе ккеларищ? Зигараялъищ ине гьечIев, магIарул мацIалда зигара базе лъаларев чи? МагIарул фольклорги, адабиятги, маданиятги, искусствоги къваригIинехъин гьечIо гьесие. ГодекIанги щибизеха гьесие. Руго гурищ нилъер цо-цо хъизанал, рокъор лъималазда гIурус мацIалъ кIалъалелги?! Хъизаналда буго бищун кIудияб гIайиб. ГьабсагIат лъайкьеялъулъ къваригIараб жо буго ватIанги халкъги рокьиялъул тарбия.\nГьаб макъала «Миллат» газеталде битIулеб буго, магIарулазул бюджеталъулаб «ХIакъикъат» газеталде ГIали Камаловас дие нух къан буго. ГIали Камалов гьавилелдего магIарул газеталъул вукIарав мухбир, селькор, корреспондент ккола дун. ГIумруялъул ригьги 93 соналде бахана. «ХIакъикъат» газета редакторасул буголъи ялъуни ирс кколаро, пачалихъалъ, халкъалъ хьихьараб идара буго, халкъалъул мурадазе гIоло хIалтIизе тIадаб. ГIали Камалов махщелчи, профессионал гуро, Дагъистаналъул бетIерлъун вукIарав МухIамад Юсуповас гьеб хъулухъалда къазавурав чи вуго. ЛъугIизабулеб буго МухIамад БисавгIалиевасухъего: «ЛъикIаб бихьаги, лъикIаб рагIаги!»\nАвтор: Зайнудин Зайналов\n» Туркиялъул магIарулал. 1-себ бутIа\n» «Гъуниб» казият. Гъуниб мухъ


ГурхIел цIикIкIарай Загьра\nДие бокьун буго цо гIажаибго берцинаб гIамалалъул гIаданалъул хIаazкъалъулъ бицине.\nХъарпузал ричизе МахIачхъалаялда бугеб «ГIакаро» кафеялда нахъа ругел минабазул азбаралъуе щун йикIана дун. Щибаб къойил дица хал кколаан цо гIаданалда хадуб. Радалги, къалъудаги, маркIачIудаги, гъежда гьитIинал ведрабиги ран, дида аскIоб чIезабун бугеб машинаялда гъоркь лъурал гьитIинал-кIудиял хIарччазда жанибе квенги бан, кутул кваназе ахIулаан гьелъ.\nЛъабкъоялда анцIилъаги гIумрудул сонал арай гьей жеги хIалтIулейги йиго. Хъарпуз босизе ячIараб мехалда лъай-хъвай ккун букIана гьелъулгун дир. Жиндир пенсия гьел кутузе квен босун лъугIулилан йикIана гьей. ХIалтIун щвараб гIарац кваниеги унила. Гьелъ кутузе босулеб бугоан рахь, кутузул хасаб квен, хъурараб гьан.\nЦо гIажаибго рекIелъ йосулей, гIамал лъикIай, гIадамал хирияй гIадан йигоан гьей - Хунзахъ районалдаса Загьра ГIалиева. Жиндаго релълъараб гIамалалъул лъималги, лъималазул лъималги ругоан гьелъул. Гьелъ хьихьарал кутузда гъорлъа цо кету унтун букIана, кванараб жойищ рекъечIебали. Гьелда хадуй ракIунтун гIодулей Загьра гIодой йиччазайизе, гьелъул рос Саху уколал гьаризе кетугун цадахъ анкьица хьвадана ветеринарияв тохтурасухъе. Зама-заманалдасан дицаги гьикъулаан гьелда катил хIал кин бугебилан. «Вай, гьакъир, жакъаго-жакъа цо дагьабго лъим гьекъанаха», - ян угьун жаваб кьолаан Загьраца.\nКигIан гьелъ хъулухъ гьабуниги, кету хвана. Гьеб мехалда Загьраца тIолеб букIараб магIу цебеса унаро.\nКиналго кутузда лъурал цIаралги рукIана гьелъул. Гьезул цоябгIаги гьоркьоса камуни, тIубараб авал-къоноги сверун ралагьула гьелъ гьел. Рокъореги рачун, чвердезеги гьарулаан.\nКутузда хадуб гуребги, гIадамазда хадубги букIуна Загьрал ракIунти. Масала, хъарпуз бичулеб мехалда дихъе гIемер щолаан гьей как базе, кваназе жиндихъе йилълъайилан. Дица инкар гьабуни, квенги босун тIаде щолаан.\nГьадинаб, гIадамасул къимат хвараб, хIатта цо хъизамалъул чагIигицин цоцаздаса рикIкIалъараб заманалда гIадамазда гIарцул гурони мацI лъалеб гьечIо. Бечедасда мискинавги, рекIарасда лъелавги вихьуларо, бикъунги бахъунги гIарац гьабулел рукIун гурони. Гьаб хабар бициналъул магIнаги буго нилъер гIадамал цодагьал кантIизари.\nЗагьраги Сахуги данделъун 50 сон рагIула. Аллагьас жеги 50 соналъги цадахъ таги гьел инсанасеги рухIчIаголъиялъеги хъулухъ гьабизе.\nГьезул азбаралда гIумру гьабун ругел Болъихъ, ГIахьвахъ, ЦIумада районалъул гIадамазеги баркала. Гьенире ракIарун руго иманги, яхIги, намусги, исламалъул нухдаса хьвадулел гIадамал.\nДругие материалы в этой категории: « ЦIа ккеялде рачуна\tНилъерго чехь унтичIони… »\n16:21, 19 января 2022, 8\nДоктор медицинских наук Татьяна Руженцова рассказала как может проявить себя «Омкрон» в России\n16:08, 19 января 2022, 11\n15:54, 19 января 2022, 16\n15:42, 19 января 2022, 29


Гуманитарияб кумекги, нухазулгун ралъдал лъел цIех-рехги\n"От моря к морю" тадбиралъул г1ахьалчаг1и Мах1ачхъалаялда, 3 сентябралда 2014\n3 сентябралда Дагъистаналде щвана "От моря до моря" абураб тадбиралъул гIахьалчагIи. Россиялъул Сибиралдаса бахъараб тIубараб улка къотIун рачIун гьез ракIарун руго Украинаялда рагъ ккараб бакIалдаса гIадамазе дарабиги, ретIелги, цогидабги. МахIачхъалаялдасан гьел чагIи ана Чачаналде, гьенисан щвезе руго Крымалде. Гуманитарияб кумек гьаби гуребги, цогидал мурадалги руго гьезул\nРикlкlадаб машрикъалдаса ай Дальний Востокалдаса гьеб автопробег байбихьун буго моцIгун бащадалъ цебе. Щибаб къоялъ гьез нахъа толеб буго гьоркьохъеб куцалда 500 километра. Новосибирскалдаса, Читаялдаса, Магаданалдаса бахъараб Дагъистаналде щвезегIанги рачIун, 3 сентябралда гьел ана Чачаналде, хадур Ставрополь мухъалдасан Крымалдехун ине руго. Гуманитарияб кумек хIисабалда гьез ракIарун руго Украинаялда рагъ ккараб бакIалдаса гIадамазе кьезе дарабиги, ретIелги, цогидабги. МахIачхъалаялъул Советский мухъалъул администрациялдаса вакилзабаз дарабазул ящикI бачIана босун. Цебеккунго лъазабун букIарабани, жидецаги битIилаанин щиб букIанигиян абулелги ругоан. Гьелдаго цадахъ дагъистанияз кумек гьабулеб буго Украинаялдаса лъутун рачIарал гIурусазе. Масала, цIалул къо байбихьидал, МахIачхъалаялъул школазда цIалулел гьезул лъималазе сайгъат гьаруна цIалуе хIажатал алатал.\nЖидеца гьеб тадбир хIукуматалъ тIасахун тIамун гьабулеб жо гурин, халкъалъе бокьун, жамгIиял гIуцIабаз байбихьараб жо бугин бицана ЭР-ялъе журналист Ростислав Антоновас. Гьелде щвелалде ихдалги ун рукIанила Чита шагьаралдаса Крымалде гьалго чагIаз кIиго кIудияб машина цIураб къайи босун. Гьел машинабиги къайиги танила бесдал лъималазул рукъалъеги азарханаялъеги.\nГуманитарияб къайи бакIариялда цадахъго, автопробегалъул гIахьалчагIазул руго цойги мурадалги руго. Масала, Россиялъул тIалъиялде гьез хасаб доклад хIадуризе буго щибаб регионалда ругел шагьранухазул хIалалъул бицун. Гьедин жидеда ракIалдецин келароанин, амма Дагъистаналда ругел шагьранухаз жал гIажаиблъизарунин абуна гьалбадерица. Гьел гIатIидалги, рекIун ине санагIаталги ратанила. Амма гьанжелъагIан жал щварал бакIазда бищунго квешал, тIутIурал, ишараби лъечIел ва къваридал нухал Волгоградалда ратанила.\nКрымалдаги Украинаялдаги бугеб ахIвал-хIалалъул бицунел рукIун, жалго россиялъулаз гьоркьоб биччан бугин ракьул рахъалъ Россия жеги кIодолъараблъиян абуна автопробегалъул гIахьалчи Семен Шифриница. Цин бугони, Крымалдаго цадахъ Россиялда гъорлъе бачIанила ЧIегIерралъдал акваторияги.\nСемен Шифрин: «Гьединго Крымалда референдум гьабилалде цебесеб къоялъ Дунялалъул Цолъарал Миллатазул ГIуцIиялъ хIукму гьабуна Охотское ралъад Россиялъул жанисеб ралъадгун рикIкIине. Россиялъулазин абуни гьелъул хIисабго гьабулеб гьечIо, Украинаялда бугеб рагъул ургъалида рукIун. Гьедин нижер гьаб тадбиралъул мурад буго улкаялъул байбихьудаса гьелъул ахалъуде щвезегIан ратаралщинал гIораздагун ралъадазда бугеб лъел цIех-рехал гьариги. Гьедин цIех-рехазе лъим босизе жакъа ирга щвана Каспи ралъдаде. Хадуб гьеб ирга щвезе буго Азовгун ЧIегIерралъдаде».


2020 соналъул бищун лъикIал спортсменал ва тренерал\nГугарухъабазгун боксераз, хасго ГIабдурашид СагIадулаевас, Шамил Шариповас, Муслим ХIажимухIамадовас, СагIадат ТIалхIатовалъ, Зенфира МухIамадгIалиевалъ исана рихьизаруна цIакъго лъикIал хIасилал. Гьел бергьана батIи-батIиял турниразда ва чемпионатазда. Амма ХIабиб НурмухIамадовасул даражаялде гьел рахинчIин абуни, гьереси букIинаро.\nХIабибие UFC гIуцIиялъул иргадулаб къеркьеялда щвараб бергьенлъи букIана хасаб, гьелъулъ букIана батIияб гугьар. Дунялго хIайран гьабураб инсулги васасулги къисаялъе ахир лъуна гьес Абу-Дабия-лъул октагоналда. Гьев лъолев вуго нижеца бищунго лъикIал, къуватал спортсменазул рейтингалъул тIоцебесеб бакIалдаги. Исана Олимпиялъул хIаял тIоритIаралани ва гьезда чемпионлъун вахъаравани, ХIабибида аскIов лъезе бегьилаан ГIабдурашид СагIадулаевги. ГьабсагIаталда гьев нижеда вихьула кIиабилеб бакIалда. Рейтингалъул лъабабилеб ба-кIалда лъолел руго Муслим ХIажимухIамадовгун СагIадат ТIалхIатова.\nИсана машгьурлъи щварал, халкъалъ унго-унголъунги къабул гьарурал спортсменазда гьоркьов тIоцебесеб бакIалда нижеца лъуна гугарухъан Шамил Шарипов. КIиабилеб бакI ккуна футболист МухIамад-Шапи Сулеймановас. Лъабабилеб бакI кьуна гугарухъан Къурбан Шираевасе.\nТренеразда гьоркьоб «ХIакъи-къаталъ» гIуцIараб рейтингалда тIоцебесеб бакI ккуна ГIабдулма-нап НурмухIамадовас. Гьелъие гIилла, бицинчIониги, бичIчIула. ХIабибидаса байбихьун гьесул нухмалъиялда гъоркь ругьун гьарулел рукIарал спортсменаз жал гIахьаллъарал гIемерисел турниразда росана бергьенлъаби, ккуна призалъулал бакIал. ХIабибил бергьенлъиялъин абуни хIайран гьабуна тIолабго дунялго.\nКIиабилеб бакI нижеца кьуна Дагъистаналъул гугариялъул федерациялъул президент, республикаялъул эркенаб гугариялъул рахъалъ тIаса бищараб командаялъул тренерлъун вукIарав Сажид Сажидовасе. Дагьав цевегIан тренерлъиялдаса нахъе аниги, исана нилъер спорт-сменазе, командаялъе батIи-батIиял чемпионатазда щварал бергьенлъаби ккола гьесул хIалтIул хIасил.\nРейтингалъул лъабабилеб бакIалда лъуна ДРялъул эркенаб гугариялъул рахъалъ тIаса бищараб командаялъул кIудияв тренер ХIайдар ХIайдаров. Сажид Сажидовасда хьолбохъ эхетун эркенаб гугариялъул рахъалъ республикаялъул тIаса бищараб команда, цереккун кидаго рукIинчIел гIадинал бергьенлъабазде бачана гьесги.\nГьединго нижер рейтингалда лъабабилеб бакIалъе мустахIикъ-лъана регбиялъул рахъалъ бихьиназда ва руччабазда гьоркьоб ДРялъул тIаса бищараб командаялъул тренерал МухIамад ХIажимухIамадовгун Забия Мажидова. Гьезул нухмалъиялда гъоркь нилъер командаби рахъана Екатеринбургалда букIараб Универсиадаялъул чемпионаллъун.\nПрочитано 55 раз\tПоследнее изменение Понедельник, 11 января 2021 16:53\nДругие материалы в этой категории: « Борхалъи цIунана къвекIаб ЦIудуца\n13:36, 22 января 2021, 186\n13:13, 22 января 2021, 173\n13:12, 22 января 2021, 181\n13:11, 22 января 2021, 172\n11:40, 22 января 2021, 195\n11:38, 22 января 2021, 186\n11:37, 22 января 2021, 190\n11:35, 22 января 2021, 188\n10:16, 22 января 2021, 199\n10:11, 22 января 2021, 193


Татарстаналъул президент Рустем Минниханов\nГьалкъояз Россиялъул президент Владимир Путиница абуна Татарстан республикаялъул президентасул статус цIуни ялъуни нахъе бахъи - гьеб жибго Татарстаналъул халкъалъул иш бугин. 23 декабралда Казаналда тIобитIила гьеб республикаялъул пачалихъияб шураялъул данделъи. Кинаб хIукму гьелъ гьабизехъин бугеб.\nРоссиялъул президент Владимир Путиница ракIалде щвезабуна Чачан республикаялъул бетIер Рамзан Къадыровасул жигар. Гьес абуна улкаялда цохIого цо Россиялъул Федерациялъул президент гурони, тIокIал ресрублиткабазул президентал рукIине ккеларин. Татарстаналъул пачалихъияб Шураялъ гьеб рикIкIана Кремлалъул ишаралъун.\nГьанжелъагIан Татарстан букIана цохIого цо регион жиндир бетIерасе президентасул статус Кремлалъ тараб. 2010 соналдаса нахъе Россиялъул субъектазул бутIрузул статусал хисулел руго.\nГьединаб цIаралдаса инкар гьабурав тIоцевесев республикаялъул президентлъун вахъана Рамзан Къадыров. Киналго регионазе бихьизабун букIана заман – 20I5 сон. Исана Татарстаналъе ахирисеб болжал кьун букIана – 20I6 соналъул тIоцебесеб январь.\nАмма гьелъул Пачалихъияб Шураялъ цо гуреб нухалъ лъазабун букIана жиндир хиял бугин президентасул статус цIунун тезеин. Щиб букIине бегьулеб гьанже республикаялда.\nНижер радиоялъе гьелда бан гьадинаб баян гьабуна Татарстаналъул политолог ва журналист АхIмадов Рашидица.\nРашид АхIмадов: «Путинил лъазаби узухъда бокьухъе бичIчIулеб лъазаби ккола. Гьев гьеб ахIвал-хIалалдаса ватIалъулев вугев киннигин. Гьаб масъала жибго Татарстаналъул халкъалъ тIубазабизе кколин абулаго.\nЦо соналъ цебе Селигералдаги гьес гьадинго абулеб букIана. МоцIалъ цебе Москваялда цIалулел Татарстаналдаса студенталгун букIараб данделъиялда республикаялъул президентас лъазабуна, жиндирго президентлъиялъул болжал ахиралде щвараб мехалъ жинца хъулухъ тезе бугин абун.\nГьалеха тIаде бачIунеб соналъул тIосебесеб январалдаса байбихьун Миннихановасухъа президентасул статус нахъе бахъиналъ гьесул напсияб къадру хвезабизе бегьула. Дида ккола Путиние бокьун гьечIин шовинистазул лобби ай асар цIикIкIараб къукъаялъул ццим бахъинабизе.\nХасго гьеб къукъаялъул гIахьалчагIаз цере рахъана гьадинаб жигаргун - улкаялда цохIого цо президент вукIине кколин - Россиялъул Федерациялъулилан абун.\nХутIаралщинал президентазул хъулухъал нахъе рахъине кколин. Путин гьелда разилъана, аммаила, тIаде жубана гьес, Татарстаналъул халкъалъе жиндирго президентасул хъулухъ бокьун батани, жибго халкъалъ хIукму гьабизе кколаян.\n23 декабралда букIине буго татарстаналъул пачалихъияб шураялъул сессия рехсараб суалгун гьоркьоб. Дир хIисабалда референдут тIобитIизе хIукму гьабулебани - лъикI букIинаан.\nСуал: "Путиница мисалалъе Чачан республика бачула. Гьале чачаназ гьадинаб хIукму гьабуна, нужедаги кIвела гьадинабго хIукму гьабизе, ян абун. Гьениб цо бахчараб магIна, ахIи рагIулеб гьечIищ?\nРашид АхIмадов: "У, абуна. Амма доб букIана чачаназул тIаса бищи. Гьадинаб хIукмуялъе, ай - республикаялъул президентасул статус нахъе бахъизе ккола ян абураб хIукмуялъе Рамзан Къадыровасги квербакъи гьабуна, жибго халкъалъги гьабуна.\nТатарстаналъул гIадамаз гьадинабго хIукму гьабиялда ракI чIараб гьечIо дир. Татарстаналъул халкъалъул тIаса бищи тIубанго батIияблъун букIине бегьула».\nAM- Tatarstan President\nКремлалъ Татарстаналдаса тIалаб гьабулеб буго тюрк дунялалдаса батIалъун чIей\nРоссиялъул бусурбабазул политикияв лидерлъун вахъунев вугищ Къадиров?\nМосква, Петербург, Ставрополь ва Татарстан-этникияб рахъалъ хIалуцарал регионал


Хъулухъал тезе ккаразул сияхI халалъулеб буго\n15 апрелалда "Дагъистан" агентлъиялъ лъазабуна ГIахъуша мухъалъул нухмалъулев хъулухъалдаса гIодов чIолев вугилан. Амма гьоркьоб заманго иналде гьеб баян гьениса нахъе босана.\nГьедин марталдаса нахъе хъулухъаздаса ана ункъо-щугониги муниципалияв нухмалъулев. Жидеего бокьун нахъе анин абураб гIилла бихьизабула гьез гIарзабазда. Амма цо-цо баяназда рекъон, гьединан гьезда хъвазабулеб буго республикаялъул нухмалъулев Рамазан ГIабдулатIиповас. Халкъалъе гьеб бокьулебги буго.\nРамазан ГIабдулатIиповас 14 апрелалда цойги нухалъ бадирчIваял гьаруна муниципалиял гIуцIабазул нухмалъулезе. Гьаб гIагараб заманалда жаниб жидер мухъазда бугеб хIалуцараб ахIвал-хIал рукIалиде бачIинабизе кIвечIони, гьезул нухмалъулезулгун хабар къокъ гьабизе бугин, нахъе гьелги ритIунилан лъазабуна ГIабдулатIиповас гьатIан къоялда тIобитIараб данделъиялда. Жинца нухмалъи гьабулеб мухъалда тоннелалги траншеялги рухъулел рукIинги цогидаб лъугьа-бахъунебги лъалеб батичIони, гьев чи нухмалъиялда щибулевин суал лъолеб бугоан гьес. Гьеб букIана хас гьабун Унсоколо, Буйнакск мухъазул нухмалъулезе бицараб хабар, Унсоколо мухъалъул Генуб гьабсагIаталда бугеб хIалуцинги кьочIое босун.\nРеспубликаялъе нухмалъи гьабизе лъугьаралдаса ГIабдулатIиповас муниципалиял гIуцIабазул нухмалъулезе гьединал лъазабиял къо гьоркьор ккун гьарулел ругин абизе бегьула. Москваялдаса Дагъистаналде витIун вачIун тIоцересел къоязго гьес гьезие анлъго моцI кьуна. Щивасда цебе анцIго батIияб шартIги лъуна. Гьел тIурачIони, нахъе ритIилинги лъазабун буго. Гьедин болжал щвелалдего гьес хъулухъалдаса вахъана ЦIунтIа мухъалъул нухмалъулев ХIусен Магьдиев, Гъизилюрталъе нухмалъи гьабизе байбихьарав ХIажи МахIачев.\nДагьалъ цеве хъулухъалдаса ана БежтIа мухъалъул нухмалъулев РИзван КъурбангIалиевги. Гьесул бакI хисун гьениве тIамуна ШагIбанов ШагIбан.\nГьев вищун вуго гьеб мухъалъул депутатаз - I5 депутатасул I3-яс. Цо-цо баяназда рекъон, гьенив ШагIбановасда данде цойги кандидатураги букIун буго - ЖахIбаров абурав чиясул. Абулеб буго гьесул рахъккуразе къваригIун букIанин гьел рищиязда сверухъ ахIи-хIур бахъинабизе. Амма цеве БежтIа мухъалъул вукIарав нухмалъулев Ризван КъурбангIалиевасул рахъалда ругел депутатаз ШагIбанов вищун вуго. Гьедин бицунеб буго ЭР-ялъе БежтIаса жамгIияв хIаракатчи Къебедов МухIамадица.\nКъебедов МухIамад: "Ризван вищулеб мехалда гьез бакIалъул депутатазда гъорлъе оппозициялъулал риччан гьечIо. Гьедин гьесул депутатал руго дора гIемерисел. Гьез гьанже ШагIбановги вищана. Ризванил вацасул дурц ккола гьев. Цеве гьев вукIана ЦIунтIа мухъалъул рагъулав комиссарлъун. КъваригIел гьечIеб хабар бицунев, яги къваригIел гьечIел жалалазда гъорлъе лъугьунев чи гуро дов".\nКъебедов МухIамад вукIана анцIгогIан соналъ БежтIа мухъалъул нухмалъиялда вукIарав Ризван КъурбангIалиев нахъе рехизе кколин байбихьараб багъа-бачариялъул бищун цеве. Бюджеталъул гIарцуе пасалъи гьабулеб бугин, гьес хъулухъазда жиндир гIагарлъи толеб бугин, гIадатияб халкъалъе кумек гьабулеб гьечIилан жидер мухъалъул газетазда хъваялдаса байбихьун, Ризван КъурбангIалиевасда данде хIалтIизабичIеб къуват тун букIинчIо.\nКъебедов МухIамад: "Митингал гьаруна, хъвадарана, диваназде кьуна, гьаниве кьуна, дове кьуна... Кин букIаниги "мафиялъ" хIал бергьине течIо".\nАбулаан Ризван КъурбангIалиевасул лъикIаб гьоркьоблъи бугин цеве республикаялъул нухмалъиялда вукIарав МухIамадов МухIамадгIалилгун ва гьесул вас МухIамадсаламилгун.\nЖидер нухмалъулел болжал щвелалдего хъулухъаздаса гIодор чIезарейин хъвараб хитIабал руго Рамазан ГIабдулатIиповасухъе Дахадаев, Казбек, Табасаран мухъаздаса.


Гендерие бецIизе буго гIицIго бека-биххараб къайи-цIа - 11 Мая 2013 - مدونة - Гимры\nГлавная » 2013 » Май » 11 » Гендерие бецIизе буго гIицIго бека-биххараб къайи-цIа\nЧанго къоялъ цебе рагIалде бахъана Унсоколо мухъалъул Генуб тIобитIараб хасаб операция. Гьанже гьениб хIисаб гьабулеб буго аскарияз гендерил мина-карталъеги мал-мулкалъеги ккараб зарал.\nРосдал администрациялдасаги, гIорхъолъа рорчIарал ахIвал-хIалазул министерлъиялдасаги, хIукуматалдасаги вакилзабаз чIезабизе буго гьеб.\nБищун цIикIкIун рецIел хIисабалда кьолеб гIарцул къадарги гIицIго 50 азарго гъурущ гурони гьечIилан абулеб буго гендерица.\nБуго цойги гIунгутIиги – гьезие бецIизехъин гьечIо бека-биххараб къайи-цIаги мина-картги гурони. Къайи-цIа бикъун букIин чIезабизе кколеб буго диванханаялде гIарзаги хъван.\nГенуса РахIиматица Эркенлъи Радиоялъе бицана мадугьалзабазе гурони, жиндие зарал ккечIилан.\nРахIимат: «Ккараб жо цIехолел ругоха, бека-биххараб жо гурони, бикъараб жо бецIуларилан абулеб буго, комиссия гьабулеб буго. Дир рукъалъе гьабураб жо гьечIо, битIараб бицанани, хъиша-кIитIун гурони.\nГьабурал чагIиги руго – анкьго-микьгониги рукъ буго кьвагьизабун, чIухь балелин абун бегунисан бахъун кинабго.\nГьелда тIадеги малал ран, рекIелгъеялъе гъура-чункун буго рокъоб бугебщинаб жо – холодильникал, ноутбукал, бихьиназул чемоданал. Лъида гьикъаниги, бикъун анилан абулеб бугоха».\nГенуб хасаб операция тIобитIиялъе гIиллалъун букIана аскариязе гьенир яргъид гIуцIарал кквезе къваригIин. Гьеб тадбир лъугIизегIан руччабиги лъималги гендерида аскIоб бугеб Временный абулеб поселокалде гочинарун рукIана.\nГочинчIого росулъ чIарал бихьиназул цояв ккола ПатахIил Наби. Гьес Эркенлъи Радиоялъе бицана жинца хIаракат бахъулаанин гIурусазда хадуб халкквезе. Гьедин гIурусазда дагIба гьечIо гьесул, Дагъистаналъул омоналъулазда гурони.\nПатахIил Наби: «ГIурусазда бараб жо щибниги гьечIо, нилъерго Дагъистаналъул ОМОНалъулазда гурони. Бокьани магIарулал рукIа гъол, бокьани даргиял яги лъарагIал рукIа. Ругоан квер хъвачIого тарал бакIалги.\nАмма цо-цо бакIазда вахIшияб куцалда бан бугоан чIухь – холодильникал кIала-гъоркье чIвазарун, тIад малал ран, телевизоразда гъоркь лъолел алатал хутIун гьечIо рукъзабахъ.\nЦоясул рокъоса ун батана гамачI хъухъалеб станокгицин (гIезегIан бакIаб жо букIаниги). Къвалакь ккун найил тIулби ун руго цогидасул добаса. БитIараб-гьереси лъаларо, цоязул рокъоса тIубараб гардероб, цогидазул добаса руччабазул косметика ун бугилангицин буго бицунеб».\nПатахIил Набица бицухъе, гьесулги гьесул васасулгун ясалъул мина-карталъе гьабураб зарал щибниги батун гьечIо.\nГьединго Набил ясалъул бакIалда чIухь барал Гумбеталъул омоналъул хIалтIухъабаз жидедаго хадуб цIарагIги чурун, цинги жидеца гьениб жаниб кванараб жо хIалал гьабеян кагъталгицин тун ратун руго.\nГьединго жидеца кваралъул багьаяб гIарац тарал хIужабиги лъугьун руго.\nГумбеталъулазулго гIадаб берцинаб хьвада-чIвади Гъунисезул ОМОНалъулазулги халлъанин бицана Набица.\nАмма генал рази гьечIо жидерго мухъалъул Шамилхъалаялдаса ОМОНалъулаздаса.\nАвтор: Хlажиева Зульфия; босараб бакl: Радио Эркенлъи\nПросмотров: 227 | Добавил: gimrinec | Рейтинг: 0.0/0


Законалъ мухIкан гьабун гьечIо\nХалкъияб Собраниялъул анлъабилеб ахIиялъул\nкъоло лъабабилеб сессиялда гьоркьоб лъуна 23 суал\nХалкъияб Собраниялъул председателас, гьоркьоб лъезе босун букIинчIониги, рахьдал мацIазул суалалда тIасан кIалъазе рагIи кьуна Пачалихъияб Думаялъул депутат ХIажимет СафаргIалиевасе. Хизри ШихсагIидовас абухъе, гьелъие гIиллаги букIана рахьдал мацIазда сверухъ гIемераб хабар тIибитIизабулеб букIин.\nДепутатас баян кьуна «Лъайкьеялъул хIакъалъулъ РФялъул законалда хиса-басиял гьариялъул хIакъалъулъ» хIадурун бугеб законалъул проекталда тIасан. ПалхIасил, гьес хIаракат бахъана рахьдал мацIал лъазаризе бегьуларин абураб жо мекъи бугилан бихьизабизе ва гьединаб хъвай-хъвагIай законалда гьечIолъи бичIчIизабизе.\nХалкъияб Собраниялъул спикерасги абуна гьеб суал жеги мухIкан гьабизе бугин ва июналъул байбихьуда «парламенталъул гIенеккиял» тIоритIилин.\nБатIи-батIиял фракциязул депутатаз жидерго кIалъаязда пикру буссинабуна республикаялъул гIумруялъулъ кколел цо-цо кIвар бугел суалазде.\nГъаякент районалъул захIматчагIазул гьариялда рекъон компартиялъул рахъалдасан кIалъарав депутат Къурбан ХIабибовас бицана цIибил гIезабулаго дандчIвалел ругел гIунгутIабазул. «Дагъистаналда жакъа хIалтIулеб буго гIицIго 13 ГУП (советазул заманалда букIана 348). Гьезул хIалтIуе рукIине кколел шартIал чIезарун гьечIо, халкъалдаги дандбачIого гьарурал хиса-басияз заралги кьуна, - ян бицана гьес.\nДепутат Марат Аслановас, ХIажимет СафаргIалиевасе жаваб кьолаго, тIадчIей гьабуна мацIазул суалалда. Ахираб щуго соналда жаниб республикаялда цониги цIалул тIехь къватIибе биччачIин абуна гьес. Гьединлъидал Пачалихъияб Думаялда гьоркьоб лъезе хIадур гьабун бугеб гьеб закон Дагъистаналъул халкъазул мурадазде дандеги кколаро. «Халкъалъухъа щиб бахъаниги, гьелъ гьеб цIигьабула, амма гьелъухъа мацI бахъани, халкъ тIагIуна», - ян философасул рагIабаздалъун лъугIизабуна депутатас жиндирго кIалъай.\n«РитIухъаб Россиялъул» фракциялъул депутат Марат Алияровас тIадчIей гьабуна республикаялда бакIал раялъул суалазда.\n«Цогояб Россиялъул» фракциялъул депутат МухIудин МухIудиновас бицана басриял минабахъа цIиял бакIазде гочинарулел гIадамазе шартIал чIезаризе ккеялъул.\nДРялъул муфтияс, тIаде щолеб бугеб гIидалъул къоялда бан, республикаялъул бетIерасухъе хъвараб кагъатги цIалун, В. Васильевас, кIалбиччан къоялъул хIурматалда, 14 ва 15 июнь гIодоркъояллъун лъазариялъул суал депутатазул халгьабиялде босана ва гьединаб хIукмуялда депутаталги разилъана.\nСессиялда кIалъалаго, республикаялъул бетIерасул ишал тIуралев В. Васильевас депутатазул пикру буссинабуна Дагъистаналда церечIарал кIвар бугел цо-цо масъалабазде. Гьезда гьоркьоб аслиязул цояблъун кколин абуна налогал ракIари.\nПрочитано 266 раз\tПоследнее изменение Понедельник, 04 июня 2018 11:13\nДругие материалы в этой категории: « Анкьил хIасилал\tЧIагояб эфир »


КватІичІого ккезе бугелъул хІакъалъулъ жиндирго лагъзадерида лъазабизе Аллагьас ГІиса МасихІидалъун загьир гьарурал ишазул бицунеб буго гьаб тІехьалда. Гьесги гьел ишал, малаикги витІун, жиндирго лагъ Иоанниеги загьир гьаруна.\nИоанница нугІлъи гьабула жиндаго бихьанщиналъе – Аллагьасул рагІиялъе ва МасихІ ГІисаца загьир гьабурабщиналъеги.\nГьардарал гурелдай Аллагьасдасан рещтІараб гьеб калам рагІун цІаларавги, гьелъухъ гІенеккаралги, жидеца гьеб каламалъул амруял тІуразаруралги. Гьаб тІехьалда бицунеб бугебщинаб лъугьине заман щолеб бугелъулха!\nАсия улкаялда ругел иман лъуразул анкьабго жамагІаталде Иоаннил рахъалдасан салам. Жив хІакъав, абадияв, даимав Аллагьасул, гьесул тахалда цеве вугев анкьавго кІудияв малаикасул\nва ритІухъав нугІлъунги вугев, хваралъусаги тІоцеве вахъунев дуниялалъулго ханзабазул парччахІ ГІиса МасихІил баркатги саламги лъеги нужеда. Гьесие нилъ рокьула, жиндирго биялдалъун нилъ гьес нилъер мунагьаздаса рацІцІад гьаруна,\nжиндирго Инсул – Аллагьасул кашишзабилъунги лъугьинарун, гьес нилъ жиндирго парччахІлъиялде рачана. Абадул абадиялъ даимлъаги гьесул хІалкІолъиги къудратги! Амин.\nГьале, накІкІаздаги рекІун, вачІунев вуго гьев. Киназдаго вихьила гьев, гьесда хеч къазабураздагицин вихьила. Дуниялалъул киналго халкъал гьесухъ гІодила. Гьедин букІина. Амин.\nДун Алипги Яги вугилан, Авалги Ахирги вугилан абулеб буго Жив хІакъав, абадияв, даимав Аллагьас – Къудратав БетІергьанас.\nДун вуго, ГІисадехун цолъун, нужеда цадахъ гІазаб-гІакъуба хІехьезе сабру бугев ва гьелдалъун Аллагьасул парччахІлъи насиблъизе бугев нужер вац Иоанн. Аллагьасул рагІи тІибитІизабуралъухъ ва ГІиса МасихІие нугІлъи гьабуралъухъ тамихІалъе дун витІана Патмос абулеб чІинкІиллъиялде.\nТІадегІанасул къоялъ Илагьияб РухІалъ асар гьабуна дие – мугъзада нахъасан ахІулеб рагІана:\n«Дуда бихьулеб бугеб жо тІанчазда хъвай ва иман лъуразул анкьабго жамагІаталде: Эфесалде, Смирнаялде, Пергамалде, Тиатираялде, Сардисалде, Филадельфиялде ва Лаодикеялде битІе».\nДун нахъехун вуссана, дида рагІулеб бугеб гьаракь лъилали лъазе. Нахъехун вуссиндал, дида бихьана анкьго меседил чирахъ.\nГьел чирахъазул бакьулъ вугоан ГІадамил Лъимада релълъарав чи. Гьесда тІад букІана хІатІазде щвараб гІаба ва карандасан борчун букІана меседил рачел.\nКвас кинигин хъахІаб букІана гьесул ботІрол рас. Бералги цІалъун кенчІолел рукІана.\nЦІадаб биунеб бугеб мазгаралда релълъун рукІана хІатІал. Лъадал кІудияб чвахелоялъул гІадинаб букІана гьаракьги.\nГьесул кваранаб хъатикь букІана анкьго цІва. Гьесул кІалдиса къватІибе бачІунеб рагІиги релълъунаан кІибалаб ва рекІараб хвалченалда. Къалъул гІужалда бакъ гІадин гвангъун букІана гьесул гьумерги.\nХварав чи гІадин, гьесул хІатІазда цеве гІодов ккана дун, гьесда бер чІварабго. Кваранаб кверги дида тІад лъун, гьес абуна: «Мун хІинкъуге. Дун тІоцевесевги ахирисевги вуго.\nДун чІагояв вуго. Хун вукІарав дун гьале абадул абадиялъего чІаголъун вуго. Дихъ буго хвалилги хварал ругеб бакІалъулги кІул.\nДуда бихьизабурабщинаб – гьанже ккарабги ва хадуб ккезе бугебги – хъвай дуца.\nДир кваранаб хъатикь дуда бихьулеб анкьго цІваялъулги анкьго меседил чирахъалъулги балъголъи гьадинаб буго: анкьго цІва ккола иман лъуразул анкьабго жамагІаталда вугев чапар, анкьго чирахъги ккола гьеб анкьабго жамагІат».


ЗАМАНА - Асилти уршбала у ахъли бихIниличи умут\n26 мая, 2022. Четверг 10:45\nХайдакьла районна культурала центрлизиб хIебла призывла жагьилти гIярмиялизи гьунибалтнила шадлихъ бетерхур. Балбуцличир Хайдакьла районна бекIла заместитель А.Мигьрабовли, Хайдакьла ва Дахадаевла районтала комиссар ГI.СягIидовли, дергъла ва бузерила ветерантала Советла председатель З.Кьагьрумановли, туризмала, жагьилтала политикала, спортла ва культурала отделла начальникла къуллукъуни дузахъуси ХI.Халирбагьиновли, гIярмицунани, илдала бегIтани ва гьалмагъунани бутIакьяндеш дариб.\nБалбуц улкала гимнличил абхьиб, илис гIергъи А.Мигьрабовли Хайдакьла районна бекIла, депутатунала корпусла ва сунела шайзибад гIярмиялизи аркьути жагьилти мубаракбариб.\n«Нушани гьар дус жагьилти Россияла гIярмияла къяянази бурхьути саби. Илдани нушала биштIаси ВатIан чула гIяхIти баркьудлумачибли машгьурбирниличи дирхулра. Нушани чуйнара командиртачирад Баркаллала кагъурти касибти сари ва, нуша илди кагъуртани разидирутира. ХIушала бегIтала ва нуша лебталалра уркIби пахрули дицIесли, ВатIа гьалабси чебла ункъли таманбарили дигулра. Гьундури гIяхIдираб!» —викIи ил.\nГIярмицуначи насихIятла дугьбачил ГI.СягIидов дугьаизур ва гIярмиялизибси къуллукъ – гьарил жагьил адамла ВатIа гьалабси чебла саби или буриб.\n«ГIярмиялизиб къуллукъбарни жагьил адамлис гъабзадешла школа саби. ГIярмияла къяяназиб къуллукъбируси жагьил адамли ВатIа ва халкьла гьалар жавабкардеш дихути диъни иргъули сай. Чебла ихъуси замана, къиянси агилизивад дураухъести тяхIяр-кьяйда дургахъес, вегIла гъайлис ва баркьудлумас жавабкардеш дихахъес, вегIла хъалибарг, гьалмагъуни, улка балтахъес бурсивируси сай. ХIушаб гьундури гIяхIдираб! 12 базла бухIнаб хIушани гIярмияла чIумаси бяркъ кайсниличи, хIурмат-кьиматличил чебла ахъили, хъули чардулхъниличи вирхулра», — викIи ГI.СягIидов.\n«Халаси наслула шайзирад хIушала гIямрулизиб мягIничебси анцIбукьличил мубаракдирулрая. Хала дудешунала ва дудешунала гъабзадешла баркьудлуми хIушанира даимдирниличи вирхулра. Командиртала хъарбаркьуни ункъли тамандиреная, гьарил хъарбаркьличи чедетаили диреная, бегIтачила хъуммартидая ва хIушачи бихьибси игьдибар марбарес кьасбарая. Гьундури гIяхIдираб!» — викIи З.Кьагьруманов.\nГIярмицунала шайзивад гIярмиялизи жибарибтани халатала насихIятуни хъумхIертниличи, Дагъистанна марти уршбала у мяхIкамли бихIниличи, командиртала хъарбаркьуни ункъли тамандирниличи ва ВатIа гьалабси чебла ункъли ихъниличи умутбихьахъиб жагьси адам А.МяхIяммадовли. Илала гIергъи, гIярмиялизи бурхьути жагьилтала бегIтани чула дурхIнас насихIятла дугьби дурнилис баркалла багьахъур. Лебилра гIярмицунас районна администрацияла шайзирад хъумхIертести савгъатунира дедиб культурала центрла гIяртистунани концертла программара гьалабихьиб.


ГьатIан къоялъ тIоритIарал рищиязул хIасилазги, Дербенталъул юбилеялъги, жибго хIукуматалъул нухмалъиялъулъ ругел цо-цо санагIат гьечIолъиязги гIагараб заманалда хиса-басиял рукIине руго нухмалъудаян абурал баянал щвана нижехъе ХъахIаб рукъалъулгун бухьен бугел чагIаздаса.\nТIоцебесеб иргаялда республикаялъул нухмалъиялъе санагIат гьечIеб жо буго аслияб власталъул партия «Единая Россиялъе» дагьаб къадар гурони гьаркьазул щунгутIи. Гьел хIасилазде рачIана рацIцIадал, гIарац босуларел рищиял тIоритIиялъин баян кьуна республикаялъул бетIер Рамазан ГIабдулатIиповас. ГIурусаца абухъе гьаниб цо «но…» буго, чара гьечIого баян кьезе кколеб.\nМасала, ЕГЭ бацIцIадго тIобитIиялъухъ Москваялъ республикаялъул бетIер ва лъайкьеялъул министр реццун ратаниги, щакаб жо буго рищиялги рацIцIадго тIоритIун «Единая Россия» партиялъе щварал гьаркьазухъ гьел Москваялъ рецци. Гьединал махсараби рокьуларо дозие, гьанир цересел соназда крутояз рихъун бюллетеналгун къварегIараб къадар гьаркьазул гьарулел рукIараблъи дозие балъголъи гуро. КинабгIаги Москваялъул дагIбаги букIинчIо гьеб хулиганлъиялде.\nНилъер щибха ккараб? Республикаялъул нухмалъиялъ кIвар кьечIого тун Буйнакск шагьаралда лъиданиги цебехун рагIичIеб ветераназул партиялъ босана 68 процент гьаркьал, власталъул партия «Единая Россиялъе» 18 процент гурони щвечIо. Гьаниб баян гьабизе кколеб суал буго гьадинаб. Гьел гьаркьал я ГIабдулатIиповасда, я Москваялда данде чIарал гьаркьал гуро, гьел руго шагьаралъул бетIер ХIусен ХIамзатовасде данде кьурал гьаркьал.\nЩайха гьаб хIалалъ гIадамазе рихарав чи чанго къоялъ цеве шагьаралъул бетIерлъун вищизе тарав? Республикаялъул бетIерасда сверухъ ругел, гIинде щурщудулел, справкаби хъвалел, хIисабал кьолел гIадамаз мекъаб информация кьун. Бугеб хIакъикъат лъазе течIого. Гьебго жо гьабуна ЦIунтIа районалдаги. Республикаялъул бетIерасухъе мацIал гьарун хъулухъалдаса вахъана районалъул бетIер Магьдиев ХIусен ва тана кинабгIаги къадруги гьечIев, районги данде бачине кIоларев чи. Гьелъул хIасилалда ЦIунтIа 26 мандат босана парламенталдацин гьечIеб цIияб «Родина» партиялъ ва власталъул партия къуна. Гьабги буго республикаялъул нухмалъиялъ халкъалъул пикру хIисабалде босичIого хъулухъчагIи тIамиялъул хIасил.\nГьениб партиязда бараб жо щибниги гьечIо, гьеб партиялъул цIаралдаса цеве вахъунев чиясда гурони. Гьединлъидал хIасилазул хIисабги гьабун власталъул партиялъе гьаркьал хIажат ратани хъулухъазда тезе ккола халкъалда гьоркьор къадру бугел чагIи. Рищиязда хадусеб интервьюялда гьедин абизеги абуна ГIабдулатIиповас, халкъалъул пикруги хIисабалде босун хиса-басиял гьаризе ругин Буйнакск шагьаралдаян. Бугеб хIакъикъат лъан букIарабани рищиял щвелалдего хIисабалде босилаан гьеб рахъ.\nГьал сигналаз сундул бицунеб бугеб? Гьаз бицунеб буго республикаялъул нухмалъулесда аскIор жидерго интересал цере тункулел, гьесие мекъаб информация кьолел къуватал рукIиналъул. Гьебги хIисабалде босун Дербенталъул юбилеялдаса хадуб рес буго тIубанго хIукумат нахъе битIизеги, хасал нухмалъулел хисун бацIцIад гьабизеги. Гьел рахъун тIамулел гIадамазда гIемер гурхIулев гIадав чи ГIабдулатIиповги гуро, гьелде унеб гIадаб жо буго.\nБалагьараб мехалда 2008 абилеб соналъ МухIу ГIалиевас абураб «Дица щиб гьабилеб гьанив цо цIогьорасда тIад цойги цIогьор ватулеб мехалда…» - ян абурал рагIаби жакъаги актуалияллъун хутIулел руго. КигIан гIемер хъулухъчагIи хисаниги вачIанщинас гъоркь вукIарас гьабураб жо такрар гьабулеб буго. ГIарац бикъигун ришватал роси гурони кинабгIаги батIияб масъала гьенире рачIарал чагIазда цебе бачIунеб гьечIо.\nГIабдулатIиповас барахщичIого рахъулелги руго, гьесие киналгIаги авторитеталги гьечIо, гьеб лъалаго ал цIогьодулел щайин гьикъарабго цояс абуна, гьеб хъулхъалдаса рахъулел рукIин бугила гьел хъантIун цIогьодиялъе гIилла. Бокьараб къоялъ жал рахъизе рес буго, «гIор щун букIаго цIул бахъизе» -ян лъугьунила. Тамашаяб хIалтIи гьечIищ?\nРахъичIого тани тамихIалдаса хIинкъуларого цIогьодун, рахъулел ругони кватIизе гурин цIогьодун, щиб гьабуниги цохIого бакIалде рачIунел руго. Кин бугониги гьел хIукуматалда хиса-басиял гьарун лъикI абадиялъ цохIого чагIи тезегIан. Щиб лъалеб тохлукьего, мекъса ккунниги вацIцIадав, иман бугев, Аллагьасукьаги хIинкъулев, гIадамаздаги гурхIулев чи ккезеги рес бугелъул. Гьалго щинал как балел гIадамал ругеб республикаялда. «Цо бакIалда чIани лъим махIцинчIого чIоларо» - ян гурищ кочIолъги букIараб?


РАЙОНАЛЪУЛ БЕТ1ЕР ВИЩИ НАХЪБАХЪАНА. - 14 Апреля 2018 - Хунзахская Газета "Сельский труженик, Росдал захIматчи"\nГлавная » 2018 » Апрель » 14 » РАЙОНАЛЪУЛ БЕТ1ЕР ВИЩИ НАХЪБАХЪАНА.\nРАЙОНАЛЪУЛ БЕТ1ЕР ВИЩИ НАХЪБАХЪАНА.\n12 апрелалда райадминистрациялъул данделъабазул залалда т1обит1ана районалъул депутатазул собраниялъул иргадулаб сессия. Гьелда г1ахьаллъи гьабуна районалъул бет1ерасул ишал т1уралев Шамил Г1аммаевас, гьесул заместителаз, районалъул депутатаз ва цогидазги. Сессия бачунеб бук1ана районалъул депутатазул собраниялъул председатель Хваджаев Хваджаца. Гьенир гьоркьор лъурал аслиял суалаздасан рук1ана районалъул бет1ерасул хъулухъалде кандидатал рищиялъул конкурсалъул х1акъалъулъ лъазаби, райадминистрациялъул аппараталда хиса-басиял гьариялъул х1акъалъулъ ва 2017 соналъ районалъул бюджет т1убазаби тасдикъ гьаби.\nСессиялдехун цебеккунго аслияб интерес бук1ана гьениб районалъул бет1ерлъуде кандидатал рищулеб конкурс тасдикъ гьабизе кколеб бук1иналъ. Амма гьеб суал г1ага-шагарго июль моц1алъул ахиралде-августалъул байбихьуде щвезег1ан нахъбахъун тезе ккана. Хваджа Хваджаевасул раг1абазда рекъон гьелъие г1иллаги ккун буго республикаялъул нухмалъиялъ гьеб суал дагьаб нахъбахъеян аби. Законалда рекъон заман щвелалдего районалъул бет1ер хъулухъалдаса нахъе анани, гьесул бак1алда ц1ияв нухмалъулев вищизе кколев вуго анлъго моц1ида жаниб. Гьединго депутатазда гьоркьоб бах1с ккана рищиял рагьараб къаг1идаялъищ яги балъгойищ гьарилеялиги.\nК1иабилеб суалалда хурхун к1алъазе вахъана райадминистрациялъул юрист Г1абдулаев Х1асан. Гьес жиндирго докладалда бицана районалъул администрациялъул аппараталда чара гьеч1ого хиса-басиял гьаризе кколилан. Гьединан къазе яги къокъ гьабизе кколеб буго анц1го отдел ва гьезул бак1алда г1уц1изе кколел руго бат1иял структураби. Законалда рекъон лъабгоялдаса дагьаб къадар х1алт1ухъабазул бугони отдел г1уц1изе бегьулеб гьеч1о. Гьединго щуго х1алт1ухъан вугони гурого отделалъул начальникасул заместительги вук1ине бегьулев гьеч1о. Отделал хисизариялда цадахъго дагьлъизехъун буго гьезул нухмалъулезул харжалги. Аслияб къаг1идаялъ оптимизациялъул к1ич1икье ккезехъин руго гьаб нухалдаги культураялъул ва библиотекабазул х1алт1ухъаби. Чанго библиотекаялдагун клубалда къокъ гьаризехъин раг1ула штатал, цо-цо бак1азда гьел 0,5 яги 0,75 ставкабазде рачинехъин руго. Гьедин гьабич1ого рес гьеч1илан бицана районалъул бет1ерасул заместитель Асадг1али Г1абдуразакъовас. Гьесул раг1абазда рекъон районалъул бюджеталъул рес гьеч1ила культураялъул бут1аялъул х1алт1ухъабазе рихьизарурал ц1ик1к1арал харжал кьезе. Палх1асил, гьадингоги рух1 хвасарлъиялъейин абухъего кепкалги кьун ругел культураялъул х1алт1ухъаби дагьабги зах1матаб х1алалде ккезаризехъин руго. Мисалалъе, Г1ахьалч1и культураялъул рукъалъул х1алт1ухъабазе 2015 соналъул харжал щунго гьеч1о. Бакьагьеч1и клубалъул х1алт1ухъабазе исана сон байбихьаралдаса гъурущ бихьун гьеч1о. Штатал къокъ гьарулаго хасаб комиссияги г1уц1ун, г1ага-божаралин гьудул-гьалмагълъийин абун теч1ого, х1алт1ухъанасул лъайги бажариги х1исабалде босун гьабизе ккелин оптимизациян абуна Шамил Г1аммаевас. Чанго г1уц1иялда хъван ругила гьезего гьеч1ел х1алт1ухъабазул штатал, цониги г1уц1иялда бихьизабун гьеч1о штатазул лимит. Гьедин бюджеталъул 8 миллион унеб бугила гьезего гьеч1ел х1алт1ухъабазе.\nАраб соналъул бюджет т1убазабиялъул отчет кьуна финансовияб отделалъул начальникасул ишал т1уразарулев вук1арав Мух1амадх1абиб Мух1амадовас. 2017 соналда районалъул бюджеталде бач1ун буго 713 миллионгун 978,4 азарго гъурущ. Гьелдасан налоговиял ва налоговиял гурел доходал-222,09 миллион гъурущ. Г1аммаб бюджеталда гъорлъ гьел бащалъулел руго 32%. Налогазда гъорлъ аслияб бак1 кколеб буго физическиял лицабазул доходаздаса кколел налогаз-164,5 млн. яги 80%. Гьеб рахъалъ лъаг1алил план т1убазабун буго 108%. Налогазда гъорлъ хадусеб к1вар бугеблъун кколеб буго ракьул налог. Гьениса щун буго 4,7 млн., план т1убазабун буго 111%. Цоги к1вар бугеблъун кколеб буго физлицабазул буголъиялда лъолеб налог. Гьеб налогалдалъун щвараб г1арац кинабго унеб буго росабазул бюджетазде гъорлъе. Бук1ине кколеб заманалда ракьул ва буголъиялъул налогал рач1иналъул мурадалда г1емераб х1алт1и гьабулеб бугила районалъул администрациялъ,налоговияб инспекциялъ, кадастровияб палатаялъ ва Росреестралъ. Гьел налогал рак1ариялъул х1алт1и гьаби кколеб буго «экономика хъах1 гьаби» абураб приоритетияб проекталъул цо бут1алъун. Араб соналъул ахиралда республикаялъул бюджеталдасан бач1араб г1арац бахун буго 49,16 миллионалде. Гьеб кколеб буго лъаг1алил планалъул 100%. Гьездасан дотация-49,1 млн., субвенция-380,5 млн., субсидия-60,4млн. Гьединан районалъул бюджеталде бач1араб г1арцуца рес кьун бугила киналго бюджеталъулал учреждениязул ва лъай кьеялъул г1уц1абазул х1алт1ухъабазе харжал кьезе. Гьединан араб соналъул районалъул бюджеталъул т1аса унеб бут1а бащалъун буго 737,4 миллионалда, ай бюджет т1убазабун буго 98%. Гьеб г1арцудасан лъай кьеялда харж гьабун буго -487 млн. гъ, культура-50,9 млн., социалияб политикаялда-11,01 млн., г1аммал пачалихъиял суалал т1уразе-75,7 млн. Бюджеталъул аслияб бут1а унеб буго г1адамазе харжал кьеялде-467,4 млн. (70%).\nАбизе ккола сессия г1ажаибаб ч1аголъиялда ва бах1сазда анилан. Саг1ид Юсупов вугев заманалда къанаг1ат гурони к1алъалел рук1инч1ел депутатазул гьаб нухалда ч1ей бук1инч1о. Г1емерал суалал ва г1арзал рук1ана депутатазул районалъул нухмалъиялдехун. Мисалалъе, Гьоц1алъа депутат Мух1амад Г1умаровас борхана росулъ ДЮСШ х1алт1изе биччаялъул суал. Г1арзал рук1ана Хунзахъанги. Хундерил бегавул Т1алх1атов Хизри рази гьеч1оан советалде т1аде клубал рехиялдаса. Гьезие кьезе г1арац раг1уларо советалъул бюджеталда. Бищунго жигаралда сессиялда г1ахьаллъи гьабуна РЭСалъул нухмалъулев, депутат Мусаев Г1алица. Цониги суал хут1ич1ин абизе бегьула гьес т1ад к1алъай гьабич1еб.\nРайоналъул нухазул участокалъул нухмалъулев Сайгидов Мух1амадица абуна районалъул бюджеталдасан г1арац биччач1ого Г1араниса Хунзахъе рач1унеб нух къач1азе жидер рес гьеч1илан. Х1акъикъаталдаги гьеб нух къач1азе заман нек1ого щун бугоан.\nГьединаб ах1вал-х1алалда ана депутатазул собраниялъул сессия.


ГьатIира сархибдешуни диаб! - Публикации в газете - Материалы в газете - «КАЛА-КОРЕЙШ МЕДИА" КАЛА-КОРЕЙШ МЕДИА\nГьатIира сархибдешуни диаб!\nАвтор: ХIяжимурад Ражабов.\nНаб иш макьалализиб бурес дигулра МяхIячкъалала 59 ибил школала 4-ибил классла учIан ГIяхIмадхан ГIяхIмадхановличила. Февральла ахирличив илала дудеш Расулличил ихтилатикIули калунра.\nИхтилатлизир белгидиуб, ил 10 дус виубси хъярбукан уршила спортлизир диахъубти сархибдешуначила.\nГIе, хъярбукан урши. Илала хала дудеш ДР-ла урибси учитель ГIяхIмадхан ГIяхIмадханов сай. Ил дила юлдашра сай ва бусягIятла замана Хъярбукла школала учительра сай. Ну дебали разивиубра, виштIаси ГIяхIмадха спортла шайчирти гьунарти мардирути дипломти ва грамотаби чедаибхIели.\n- ГIяхIмадхан, хIу чум дус виубхIели спортличил гьалмагъикибсири? – хьарбиулра нуни дарган мезли багьадур уршилизи.\n- Шел дус виубхIели. Гьаланачив, ну куртIикIес бурсивиэс вашули вираси, гIур – футболла тренировкабачи, — чарбатур илини дарган мезли жаваб.\n- Гъудурти журабазиб цацали бирхIнила (смешанные единоборства) абзаначи вашес мурт вехIихьибсири? – даимбирулра нуни ихтилат.\n- ГIяхIмадхай гьачам гъудурти журабазиб цацали бирхIнила абзаначир бутIакьяндеш дарили ахIен, — уршилис кьадин жаваб чарбатур дудеш Расулли. – Байхъала дус гьалав ил «Динамо»-ла цаибил мер багьанданти някъ-някъли бирхIути (рукопашный бой) республикала абзаначив чедиикиб. Ил сабри ГIяхIмадха спортла шайчибси бегI гьалабси чедибдешра. Ишдусла февральла 21-личир МяхIячкъалализир детерхурти абзаначиб илини «Победитель супер-серии» бикIуси грамотара сархиб.\n- Дагъиста дурар детерхурти абзаначи ГIяхIмадхан гьанналис вашули хIергар, — викIулра ну.\n- СейкIулри гъари хIу? Иш дусла январьла 31-личир Санкт-Петербурглизир детерхурти дунъяла халкьани-ургарти абзаначира вякьунсигу дила урши, — пахруличил викIар Расул ва гьабуциб наб, урусла ва англияла мезли белкIунси 3-эсил мер буцнила диплом.\nБуралли, 10 дусла дурхIяли сархибси чедибдеш марбируси документли уршила чIумати уркIи-хIял ва халаси цIакь лернилис бикьридеш дирули сари.\nНуни уршилис халаси баркалла багьахъурра илгъуна багьадур виъни багьандан ва спортлизир гIурра халати сархибдешуни далгунра.


Ярагъиясул къотIнор толо-хIочорал ясал (видео)\nЯрагъиясул къотIной толо-хIочорай яс\nЯрагъиясул къотIнор толо-хIочорай яс\nНужер гIемерисезда бихьун батила МахIачхъалаялъул Ярагъиясул къотIноб багIараб мерседесалъул капоталда толо-хIочон кьурдулей ясалъул видеоги, гьелда сверухъ сухIмат гьабулел гIоркьилалги. «Стриптиз» абула гьеб жоялда гIурусаца. МагIарулазги абула гьедин, хасго гIолохъанаб гIелалъ. ЧIахIиязда гьеб «стриптиз» абураб рагIи щибалицин лъаларо. Божун ратичIони гьикъе нужерго кIодода лъалищали, гьелъ ялъуни «Ия!» - ян абун гIинда квер чIвала, яги тударизе лъугьуна гьеб хъубаб рагIи бугин, цIакъго цее тIурай кIодо ятаниха. Тудариларищха? Гьезул заманалда «стриптизалде» регIун рукIинчIелъул. Гьез жидедаго тIад бугеб ретIелги бахъун реххулароан, гьелъул гIаксалда, баккараб бакI киндай бахчилаян ургъалида рукIунаан. Рукъалаби ралел, тIад жал чIвалел, кIигояб данде кьабун цо гурде гьабулел. Гьеб батIияб тема буго.\nТIад руссинин гьадай Ярагъиясул къотIной толо-хIочорай гIабдалалде. Дун лъугьинаро нужее мораль цIализе унго гьей ясалъ гьабун бугеб хIалихьатаб жойилан. Гьеб толо-хIочоялъул кьалбал цIакъго гъваридал руго. Щиб долъул ва дой кьурдизе тIамурал чагIазул гIаданиб бугебали гIелмиял институтал хIалтIизе ккола. Кин гьединаб иш ккараб Дагъистаналда? Исламалъулгун гIадатазул кIудияб асарги бугеб, щибаб рукъ, къватI, район, шагьар, хIатта тухумцин чиясулги лъалеб бакIалда, кин гьаний къад гIадада къотIной гIолохъанай яс толо-хIочорай?\nЛъалеб букIахъе, тарихалда кидаго Дагъистан букIана согIал гIадатазул ва кIудияб асар диналъул бугеб бакI. Советияб заманаялъ кинабго букIарабги кьучIдасанго биххун инкубаторалъур гIанкIудал тIанчIи гIадин релълъараб ратIлил, релълъараб кванил, гIаммаб магIишаталъул, пачалихъалъ бихьизабураб ишалде ва гIумруялде руссинаруна гIадамал. Тарбияги кьолаан, тамихIги гьабулаан, унтарал сах гьарун, лъавукъал цIализарун, цIамги, цIалги рекъон кьун хIалтIизабулеб цо коцониб тIураб халкъ букIана.\nРащалъи букIана, гьеб ращалъиялъулъги букIана киназего бащадаб мискинлъи. Гьеб пачалихъалда букIинчIо эркенлъи Ярагъиясул къотIнор толо-хIочон кьурдизе. Нагагь кьурданиги, кьурдухъанги, аскIор рукIаралги, гьелде гIагьаллъи бугел щиналги рачун жанир лъолаан, «моральный кодекс социализма» хвезабурал чагIи хIисабалда. Гьеб пачалихъги биххун тIаса ана коммунистал ва аренаялде рачIана бандиталги, цIогьалги, динги, дарамги, лъарас лъараб гьабулеб гIемераб гIала-гъважа. Пачалихъалда кIвечIо гьел цо рахънире тIамизе, жамгIиял институтал жеги гIуцIун гьечIо. Тарбия кьеялъулъ аслияб бакI ккуна Исламалъ.\nПайда щиб, жибго Исламалда жанирги раккана рикьалаби. ГIурччинал такъияби лъуралги, лъезего лъечIелги, михъал кIкIваралги, тIажал къокъалги ва цогидал гIемерал цоцалъ рекъоларел къокъаби рачIана гьенире. Руго цогидал гIадамал гьел кIияздасаго рикIкIадги чIун Исламалъул рукнабиги тIубан, росдал гIадатги цIунун хутIаралдаса гIей гьабуралги. Руго жал как базегIан ва рахьдал мацIалда кIалъазегIан нахъе ккарал чагIи гурин цIакъго Европааялъухъего хьвадулел товарищалги.\nЩибаб динияб ва миллияб суалалде гьезул букIана гIамал кIудияб бербалагьи ва гьелъул вакилзаби хIангутIи. Байбихьула Исламги Дагъистаналъул гIадаталги какизе, гьекъолди, хъалиян ва цогидаб нилъер гIадаталда данде кколаребщиналъул пропаганда гьабизе. Масала, араб соналъ цо гьеб тайпаялъул хIара Тифлисалдеги ун Рамазан моцIалъ дова пиво гьекъолев жиндир постал лъезе вагъарана. Гьеб букIана дун нуж гIадинав гурин, цеве тIуравин нилъедеги, дун батIияв вугин гьездасаян доздаги бичIчIизе гьабулеб хIаракат. Щибха гьабилеб нилъеца, вижухъе чиян тани гурони. Бокьун буго чиясе цо хасаб «цебе тIураб» къапилаялда жаниве лъугьине, виччан теха. ГIурусаца абухъе, «щивав чи вуго жиндирго къисматалъул къебед».\nХIисаб гьабеха гьанже, кинал къавмал дандчIварал нилъеда жамгIияталда гьоркьор? Исламияб жамагIат (рикьалабазухъ ралагьичIого), гIадатги, динги, гIелмуги рекъон бачунел гIадамал, цIакъго гIорхъолъа унарел цониги рахъалъ ва Европаялъул ва гIурус культураялъул либералал, ай воинствующие антиисламисты абуни битIун букIинаха. Кинаб къапилаялдеха кколей гьадай къотIной хутIарай пакъир ва гьелъие хъат чIвалел товарищал? Гьел цонигиязда гъорлъе кколаро.\nГьезул гьечIо, жидеца гьабулелъул хIисаб гьабизе гIакълуги, гьабичIого тезе кколеб лъазе бичIчIиги, гIадамазул ва Аллагьасул ццин бахъиялдаса хIинкъизе гIураб иманги. Гьеб киналдасаго махIрумлъарабго инсан релълъуна маймалакалда, ай имам Ярагъиясул къотIной толо-хIочолей ясалде ва приораялъул гордухъанги ваккун «ай саул!!!» абун гьелда рухIдаллъарав гIоркьиласда. Гьеб буго рукъги, мажгитги, школаги, институтги, театрги, библиотекаги, тIубанго жамгIиятги къватIалдаса, жагьлуялдаса ва ахIмакълъиялдаса къеялъе бищунго гвангъараб мисаллъун. Хабар лъикIаб рагIайги!


АхIвал-хIал лъикIлъулеб буго, амма…\nБруцеллез тIатараб Дагъистаналъул щуго районалда карантин лъазабуна\nРоссельхознадзоралъул управлениялъул пресс-хъулухъалъ лъазабуна исана соналъул байбихьудаса нахъе Дагъистаналъул щуго росулъ бруцеллезалъ унтарал хIайванал ратанилан. Гьел ратун руго Гъарабудагъкент районалъул Къакъашура, Нугъай районалъул Нариман, Дербент районалъул Гъоркьа Рукел, ГIахъуша районалъул УрхьучIимахьи росабалъ ва Дахадаев районалъул «Дибгашинский» СПКялда. Ветеринариял хъулухъаз гьел росабалъ, бруцеллез тIагIинабиялъе, хехал тадбирал гьарулел руго.\nБруцеллез ккола бахунеб унти ва гьеб хIайваназдаса гIадамазде бахиналъул хIинкъиги букIуна.\nГьеб рахъалъ Дагъистаналда лъугьун бугеб ахIвал-хIал лъазабиялъул мурадалда, нижеца гара-чIвари гьабуна ДРялъул ветеринарияб управлениялъул начальникасул заместитель Аюб Мамедовасулгун.\n- Аюб, Дагъистаналда бруцеллез тIибитIиялъе хIинкъи бугищ?\n- Ахираб щуго соналда жаниб бруцеллезалъ гIадамал унтиялъул щибаб лъагIалида жаниб 120-гIанасеб лъугьа-бахъин ккола. ГIемерал соназ гьарурал цIех-рехаз бихьизабулеб буго 100 азарго чиясда гьоркьоса 2-3 чи бруцеллезалъ унтулев вукIин. Масала, 2017 соналда республикаялда унтана 118 чи. Цересел соназул баянал росани, масала, 2014 соналда бруцеллезалъ унтун вуго 144 чи, 2015 соналда - 140, 2016 соналда – 110. ХIисаб гьабуни, Дагъистаналда бруцеллез тIибитIиялъе абизегIанасеб хIинкъи гьечIо.\n- Бруцеллезалъ гIадамал унтиялъул хIужаби кир цIикIкIун ругел?\n- Гьеб рахъалъ бищунго санагIалъи гьечIеллъун рикIкIуна ГIахъуша, Болихъ, Лаваша, Буйнакск, Дахадаев, Бабаюрт, Гъизилюрт, Дербент, Гъизляр, Гъарабудагъкент, Нугъай, Рутул, Тарумовск, Хунзахъ, ЦIумада ва Шамил районал, Южно-Сухокумск ва МахIачхъала шагьарал. Гьенир 100 азарго чиясда гьоркьоса бруцеллезалъ унтаразул къадар, республикаялда бугеб гьоркьохъеб хIисабалдаса, 1,5-ялдаса 11-ялде щвезегIан цIикIкIун буго.\n- Бруцеллезалъ щал унтулел ва гьелъие кинал гIиллаби ругел?\n- Бищун цIикIкIун бруцеллезалъ гIадамал унтула май-октябрь моцIазда. ГIемерисеб мехалда бруцеллез бахуна унтараб хIайваналъулгун бухьен букIиналдалъун ва гьел хIайваназул кванил нигIматал хIалтIизариялдалъун, ай лъикI белъинчIеб гьан яги лъикI гьализабичIеб рахь ккола унти бахиналъе бугеб аслияб гIилла. Цо-цо ккола гIи-боцIуе хъулухъ гьабулел лъимал бруцеллезалъ унтиялъул хIужабиги.\n- Бруцеллезалъ унтулел хIайваназул къадар цIикIкIиналъе щиб гIилла бугеб?\n- Жалго бетIергьанал магIишатазда гIи-боцIуе жиндир заманалда дару гьабунгутIи. 2018 соналъул тIоцебесеб январалда, ДРялъул ветеринарияб комитеталъул баяназда рекъон, республикаялда бруцеллез тIатинабиялъул рахъалъ лъикIаб ахIвал-хIал батичIо 25 пункталда. Гьездаса 18 – чIегIерхIайваназда ва 9 – гIи-цIцIаназда бруцеллез ккеялда хIинкъи буго.\nГIадамал ва хIайванал бруцеллезалъ унтиялъе квербакъула:\n- гIи-боцIуе заманалда ветеринарияб хъулухъ гьабунгутIиялъ;\n- хIайван хъвеялъе хасгьабун чIезабураб бакI ва ветеринариял тадбирал тIоритIиялъе шартIал чIезарун гьечIолъиялъ;\n- республикаялда бугеб 11,5 азаргогIанасеб КФХялда ва 438 азаргоялде гIагарун ЛПХялда батуларо гIи-боцIул тIубараб хIисаб, тIадчIун гьабуларо унтабазда данде дару ва вакцинация. Гьединлъидал 20 проценталдасаги цIикIкIун хIайван хутIулеб буго я унтиялъул цIех-рех яги вакцинация гьабичIого;\n- бокьахъги мучIдуздаги цадахъ хьихьула батIи-батIияб тайпаялъул хIайванал. Унтарал хIайваналги рукIуна гьездаго гьоркьор;\n- ветеринариял тIалабалги хвезарун, хIайванал росула ва гочинарула цо бакIалдаса цогидал бакIазде;\n- гIи-цIцIани гочинарун хьихьулеб къагIида;\n- жалго бетIергьанал магIишатазда гIи-бицIул къадар цIикIкIунеб букIин.\n- Кин инсанасде бруцеллез бахунеб ва унтун вукIин кин лъазе рес бугеб?\n- Бруцеллез бахаралдаса гьеб тIатине бала цо-кIиго анкь, моцI. Унтул гIаламаталги ккола: цIа-кан бахин, чIаголъи дагьлъи, гIетI бай, бетIер, ччорбал ва рищалаби унти. Унтарал хIайваназе хасиятаблъун буго тIинчI тIами, гьабураб тIинчI чIаго хутIунгутIи, хIорго хутIи.\nБруцеллезалъул микробал багIариялдаса яги цIороялдаса хIинкъуларо, гьел ракьулъ нусго къоялъги чIаго хутIула. Лъелъ чIаго хутIула 114 къоялъ, харилъ, квасулъ, ракулъ - ункъо моцIалъ, хIанилъ, нисдалъ - 70 къоялъ, цIорозабураб гьаналъ - 50 къоялъ. Гьебго заманалда 60 градусалъ багIаризабуни, гьел 30 минуталдасан хола, гьализаруни ва хасаб дару хIалтIизабуни - щуго минуталдасан.\nУнти бахине хIинкъи букIуна хIайваназул къинлъи бахъулаго, гIи къунцIулаго, кьагIаздаса цIоко бахъулаго, бакъвараб рак хIадурулаго, унтарал хIайванал рукIунеб бакI бакIарулаго, гьезул рахь ва рахьдал нигIматал, гьан кунаго. Амма бруцеллезалъ унтарал чагIаздаса цогидазде унти бахиналда хIинкъи букIунаро.\nУнтарав заманалда больницаялде вачIани, сахгьавизе кIола. КватIизегIан тани, унтиялъ жагъал гьабула инсанасул рукьбалгун чорбал, нерваби, ракIгун бидурихьал ва жинсиял лугбал.\n- Прививкаби гьаруни, унтудаса цIунизе бегьулищ?\n- Бруцеллезалдаса цIуниялъе гьабулеб вакцина буго, амма гьелъ 100 проценталъ унти ккеялдаса цIунулилан абизе бегьуларо. Вакцинация гьабула санэпиднадзоралъул идарабазул хIукмуялдалъун 18 сон барал гIи-боцIухъабазе, ветеринариял хIалтIухъабазе, зоотехниказе ва гь.ц.\n- Кинал тадбирал тIоритIулел ругел лъугьун бугеб ахIвал-хIал лъикIлъизабиялъул мурадалда?\n- Ветеринарияб комитеталъ республикаялъул хIукуматалде битIизе хIадур гьабун буго «Борьба с бруцеллезом людей и сельскохозяйственных животных на территории Республики Дагестан от 2015-2017 гг. до 2020 года» абулеб, бруцеллезалде данде рагъ баялъул хасаб программа. 2017 соналда бруцеллез тIатинабурал районазда низам хвезабиялъул хIужаби ратун, комитеталъул регионалияб халкквеялъул специалистаз гьабуна 141 дело ва гIайибияздаса бахъана 141 азарго гъуруш.\n- Нужер хIалтIуе сунца квалквал гьабулеб бугеб?\n- Квалквалал цIакъ гIемер руго. Гьоркьохъеб хIисабалда республикаялъул ветеринариял хIалтIухъабазул моцIрол харж буго 11,7 гъуруш. Гьеб ккола республикаялда бищунго гIодобегIанаб харж. Гьабулеб хIалтIи абуни, цIакъго цIикIкIараб буго. Цо специалистас хъулухъ гьабула 1000-ялдаса цIикIкIун хIайваналъе. Жакъа хIалтIулел ругел ветеринариял тохтурзабазул гьоркьохъеб ригь ккола 57 сон. Гьединаб гурони харжги кьечIони, щал рачIунел гьел хисизе?\nРайоназда ва росабалъ ветеринариял хIалтIаби тIоритIулаго, бегавулзабазги гьабуларо кинабгIаги кумек.\nА. Мамедовасулгун гьадинаб гара-чIвариялдаса хадуб, сапар бухьана республикаялъул рахунел унтабазул централде. Рехсараб централъул отделениялъул заведующая Мухлисат ГьитIиновалъ гьадин бицана:\n- 10-15 соналъ цебе нижер отделениялда вегун вукIунаан бруцеллезалъ унтарав 200-300 чи. 2010 соналда гьанив вукIана бруцеллезалъ унтарав 151, 2015 соналда - 63, 2016 соналда - 57, 2017 соналда - 72, 2018 соналъул тIоцебесеб лъабго моцIида жаниб-11 унтарав. Бихьулеб буго ахираб щуго соналда жаниб бруцеллезалъ унтаразул къадар саламатго гIодобе ккун букIин.\nДРялъул гочинабун гIи-боцIи гIезабулеб зонаялда боцIухъабазе медицинаялъулаб хъулухъ гьабиялъул рахъалъ бетIерав тохтурасул заместитель МухIамад ГIалиевасухъеги щвана ниж ва гьесдаги цIехана бруцеллезалъул рахъалъ щиб хIал бугебилан.\n- Гьаб зонаялда гIумру гьабун вуго 77500 чи. Гьаниб бруцеллезалъ унтун вуго 108 чи, гьездаго гьоркьоб 18 лъимерги. Бищунго цIикIкIун унтарал руго: Хунзахъ районалъул гъутабазда - 35 чи, Лак районалъул гъутабазда - 33 ва Гъуниб районалъул гъутабазда - 10 чи. АхIи-хIур базе ккараб хIалалда унтаразул къадар цIикIкIун бугин абиларо. Амма бруцеллезалда данде къеркьеялъе чара гьечIого хIажат буго медицинаялъул ва ветеринариял хIалтIухъабазул цадахъаб хIалтIи.\nДРялъул СахлъицIуниялъул министерствоялъул графикалда рекъон, ихдал ва хаслихъе райбольницабаздаса хъутабазде рачIунел рахунел унтабазул тохтурзабаз цIех-рех гьабула гIадамазде бруцеллез бахун бугищали. Батани, унтарал больницаялде ритIула.\nПрочитано 384 раз\tПоследнее изменение Пятница, 30 марта 2018 10:21\nДругие материалы в этой категории: « ЦIияб реабилитациялъулаб центр\tРакьалда лъалкIал »